
GOD. I. 


U ZAGREBU, 6. VELJAČE 1923. 


BROJ 6. 


SLOBODNI STIHOVI 


U BOLNICI 


Z AMAZANA soba, puna bolesnika, 
jecaja i psovka; škrgut zuba reže 
zasićeni uzduh, a kroz trošna vrata 
dovlači se zadah načetih mrtvaca, 
što ih u se prima nekolko već dana 
podrumska tišina mjesto groblja svetog, 
koje smo granatom razrovali složno 
mi i — oni drugi. 

Zamazana soba. 

Stisnuti smo u njoj jedan do drugoga, 
članovi obiju zaraćenih vojska 
kao dobra braća, koju jednak stiže 
nesmiljeni udes nesreće i bola. 

Jučer smo još išli jedni protiv drugih 
s napunjenom puškom, s naoštrenim bodom, 
danas mirni, tihi, gledamo se tupo, * 
pitajući šaptom: »Jek ti rana teška?« 

Noć je puna strave, mirna kao groblje. 

Tu već rata nema: pokraj mene umr’je 
mirno kao svijeća onaj, što mi jučer 
nesmiljeno stavi leden bod med oči, 
a već časak poslije — nazvao me bratom. 
Tu već rata nema, tu smo samo ljudi. 

Noć je tiha, duga, dulja nego duga 
godina u bijedi. 


Negdje tu u gradu, 
neznanom i pustom, sat na tornju tuče: 
jedan, dva i. . . osam. . . devet. . . deset — Jao! 
Još ni ponoć nije, a već pola vijeka, 
što je večer pala . . . 

Umornim se bolom 
pogled oka moga prema nebu diže: 
tamo gore sjedi u Svom Veličanstvu 
Gospod Bog i plače ponad naših glava. 

Zašto plače Gospod? Zar Mu nijesmo svi se 
molili i kleli prije bitke svake?! 

Noć je mirna, duga, dulja nego vječnost. 

Na prstima tiho pc sobi se šulja 
bolničarka stara, zavita u crno: 

Poslala je tužna jedinoga sina 
grudima da svojim Otadžbinu brani. 

Drina mu je dala grobnicu i natpis . . . 

Na prstima hoda, da nam ne bi bukom 
oteščala patnje, koje su nas snašle 
satirući bijesno ognjišta i groblja 
pradjedova njenih. 

Lagano se šulja, 

muški suze drži i sve šaptom pita: 

»Trebaš li što, sinko?« —- 


IZ ALBANSKE POGIBIJE 


R ASPREMI prebijele krevete, družice moja, 
nadoji našega sina, malena i zlata, 
pa lezi, počivaj mirno, ja ne ću ti doći 
nikada više. 

Zaludu gledaš kroz vrata i prozore često 
i čekaš cviljenje pasa, kad veselo skoče, 
da mekim lavežom najave dolazak gazdin — 
ja ne ću ti doći. 

0 divna, da su ti blaženi cjelovi moji 
i svaka rječca, što sam ti kada je rek’o 
i svaki pogled i nejako čedo, plod sretne 
ljubavi naše. 


Nek Bog ti naplati tvoju dobrotu i vjeru 
i ljubav, što si je nosila u srcu svome; 
nek četverostruki blagoslov s vedroga neba 
na tebe dođe. — 

Ja više doći ne mogu. Raščešljaj sad kosu 
i klekni, obriši suze, da ih ne vidi dijete, 
i tada ručice sklopi na molitvu vruću 
našega sina, 

pa skupa šapćite blagoslov pepelu mome. 
Izljubi majčice naše i krevet raspremi, 
razčešljaj kosu, nadoji djetence i lezi — 
ne čekaj mene. 

Mile N. Budak . 

Broj 6. 


BRAK MALE RA 

ROMAN IZ OBIČNOG ŽIVOTA U VELIKO DOBA. 
Napisao SLAVKO JEŽIĆ. 

Cezar nastavi čitati: 


3. 

BUČEN u noćni pyjama Cezar se na¬ 
slonio na prozor i opajao je pogled 
krasotom mora za vedre ljetne noći. 
Iz svoje sobe u drugom katu — kuda 
se preselio pred par dana — pogledom je obuhva¬ 
ćao sivu daljinu mora s jedne strane, a svjetluca¬ 
vu istarsku obalu s druge. Čak i ležeći u svom 
krevetu mogao je kroz otvoren prozor vidjeti pla¬ 
vo more i sive obronke visoke Učke gore. 

Slušao je jednoliko klokotanje mora i razmi¬ 
šljao . . , Eto, za par dana otići će Aranka. Iza nje 
će ostati miris mladosti, života i veselja. Ostat 
će ugodna uspomena s malo tihe sjete i slatke 
boli. . . 

Zar to nije čudno, da s tolikim mirom može 
misliti na njezin odlazak? Nije li to ružno i neza¬ 
hvalno? . . . Ipak, toliko su ugodnih časova zajed¬ 
no sproveli! . . . Ali u njihovu ljubav nije ušlo ni¬ 
šta ružno — sva je bila čista poezija! To mu je 
bilo drago, i to mu je olakšavalo pomisao na ra¬ 
stanak . . . 

Pogleda na sat. Bilo je blizu ponoći. . . Rastre¬ 
seno sjedne na rub kreveta i mekanično pruži ru¬ 
ku prema noćnom stoliću. Tu je ležala knjižica 
omanjeg formata, uvezana u tamno-crvenu kožu, 
sa zlatorezom. Nikad nije mogao usnuti, a da pri¬ 
je ne pročita par stranica kojega pisca. Cezar do¬ 
hvati i otvori knjigu. Na naslovnom je listu pisalo: 
»lani Dousae Nordovicis, Pro S a t y- 
rico Petronii Arbitri, viri Consula- 
ris, Proecidaneorum Libri tres. Pari- 
siis, Apud Gulielmum Linocerium, in 
monte D. Hilarij, ad insigne V a s i s au¬ 
re i. M.D. XXXV. C um p r i v i 1 e g i o r e g i s.« 

Cezar se osmjehnu smješkom, kojim pozdrav¬ 
ljamo stare prijatelje, kad ih susrećemo na ulici. 
Naglo okrenu oko polovicu knjige. U sredini vidio 
se jedan novi, strašno dugi naslov, koji je počimao 
ovako: »S a t y r i c o n Petronii Arbitri 
viri consularis. Longe q u a m antea 
tersius & emendatius . . .« Bilo je to jedno staro 
pariško izdanje Petronija: »Lutetiae Pariš i- 
or, M.D.LXXXVII.« 

Zalistak je bio na dvanaestoj strani. To je bila 
scena kod Kvartile, upravo prije Trimalhionove 
gozbe. Stao je kod Kvartilinih riječi: »h o d i e 
enim post asellum, diaria non sum o.« 


>:Na te se riječi približi Psihe smijući se i šapnu 
joj ne znam što u uho. »Tako je, tako, reče Kvar- 
tila, dobro da si me podsjetila. Zašto ne? Upravo 
je najljepša prilika, da našu Panihidu učinimo že¬ 
nom: q u i a b e 11 i s s i m a o c c a s i o est, d e- 
virginetur Pannychis nostra?« — 
Smjesta dovedoše dosta ljepušnu djevojčicu, za 
keju se činilo, da nema više od sedam godina; bila 
je to ona ista, koja je prije s Kvartilom došla u 
naše konačište. I svi stadoše pljeskati i zahtije¬ 
vati, da se obavi bračni obred. Bio sam zapanjen 
i stao sam tvrditi, da Giton, koji je vrlo plašljiv 
dječak, ne će imati dosta žestine; a i djevojčica je 
suviše mlađahne dobi, a da bi mogla podnijeti 
dužnost žene. — »Tako? reče Kvartila; zar je ona 
mlađa, no što sam bila ja, kad sam prvi put pro¬ 
šla kroz muške ruke? Neka me Junona kazni, ako 
se sjećam, da sam ikad bila djevica: J u n o n e m 
meam iratamhabeam, simeunquam 
meminerim virginem fuisse! Već kao 
dijete ludovala sam s dječarcima meje dobi, a kad 
sam ponarasla, provodila sam se s odraslijim mom¬ 
cima; tako sam došla do ovih godina. Odatle, dr¬ 
žim, potječe ona poslovica: »q u a e tulerit vi- 
tulum, i 11 a potest et tollere taurum.- 
Bojeći se, da se Gitonu u mojoj odsutnosti još 
kakvo veće zlo ne dogodi, ustao sam, da prisu¬ 
stvujem ceremoniji. . .« 

. . . Kuc! kuc! . .. 

Šta je to? Kao da je netko pokucao na vrata? 
Tako kasno, pola sata iza ponoći! 

Kuc! Kuc! 

Nema sumnje. Čuje se tiho, oprezno kucanje, 

Kuc! Kuc! . . . 

Cezar poskoči prema vratima, naglo ih otklju¬ 
ča i otvori. U sobu se kliznu kroz otvorena vrata 
gipka i puna ženska pojava, umotana u peignoiru. 
s lakom koprenom oko glave. Cezar je odmah pre¬ 
pozna: 

— Vi, Aranka? kriknu prigušeno. 

— Pst! stavi Aranka kažiprst na usta. Zatvo¬ 
rite najprije vrata! 

Kako je Cezar stajao malo neodlučan, Aranka 
zatvori sama vrata i zavrnu dvaput ključem. Za¬ 
tim odskakuće do divana, strese koprenu s glave 
i baci se sjedećke na divan, raširivši ruke. Duga 
joj je kosa bila raspuštena. Ispod lakog peignoira 

od tamnom odre svile provirkivale su bijele čipke 
od košulje, a napeta se svila na grudima talasala 
od naglog disanja. 

— Što vas zaboga nosi ovamo tako kasno? Ka¬ 
ko ste nepromišljeni! Da vas je tko vidio! . . dođe 
konačno Cezar do riječi. 

Aranka naheri glavu i naškubi usne: 

— Lijepi doček! I to je sve, što mi imate reći? 

— Ali zaboga! Ta pomislite, šta radite! Vi se 
kompromitirate . . . 

Aranka se uozbilji: 

— Slušajte, Cezare! Imam da govorim s vama. 
Gledajte (ona izvadi odnekud iz njedara, otkudli, 
pismo), evo pišu mi od kuće. Novosti... šta mi¬ 
slite, kakve? 

Cezar slegne ramenima, raširi ruke i prste, a 
onda ih spusti. 

— Eto, nastavi Aranka, zovu me kući. Mjesto 
da idem u Beč, vele mi neka se vratim u Versecz. 
Imam prosce . .. 

— Prosce? trgnu se Cezar. 

— Naš znanac, vlastelin Bela Istvanfy zamolio 
je za moju ruku. Roditelji su presretni, partija je 
odlična . . . Što vi mislite o tom, edesem? 

Cezar je spustio glavu. Nehotice je osjetio za¬ 
vist na tog nepoznatog mladog Istvanfyja, koji će 
prvi ubrati cvijet, koji je na čas zamirisao i u nje¬ 
govu vrtu. Istom kad gubiš nešto, što ti je drago 
bilo, osjećaš, koliku si vrijednost posjedovao... 
Šutio je . . . 

Aranki se zaiskrile oči. 

—Vi ne odgovarate? Zar vam je žao? Recite . . 

Cezar progovori: 

— Žao? . . . Možda ... Ali ipak, ako ću da vam 
svjetujem kao prijatelj, reći ću vam: uzmite ga, 
budite sretni! Vi to zavređujete. Vi ste tako, tako 
dobri, lijepi i pametni. . . 

Aranka skoči i udari srdito nogom po podu: 

—A vi ste tako glupi! . . . Glupi ste kao noć, 
glupi kao kakva stara bogomoljka . .. glupi, glupi, 
glu - u - pi! . . . 

Glas joj je bio gotovo hrapav. Stisnutim je ša¬ 
kama zamahivala prema Cezarovoj glavi, kao da 
je hoće razbiti. A onda zašuti i opet se baci na 
divan, sa suzama u očima. 

Cezar klekne do nje: 

— Slušaj, Aranka ! . . . Imaš pravo, da sam 
strašno glup. Imati tako divan stvor u rukama i 
pustiti, da mi ga drugi preotme ... to je zbilja glu¬ 
po .,. Ali eto, ja sam siromah . . . pišem knjige, i 
od toga živim. I jedan sam teško živi od toga, a 


kamo li dvojica . . . ili više njih . . . Što mi je dakle 
učiniti? Volim te, pa mislim na tvoju sreću... 
zato ti dijelim savjete . .. glupe, dabome . . . 

Zapinjao je. Aranka ga pogleda : 

Znam, znam . . . Sav si se promijenio, otkad je 
došla ona... Šta ti je stalo do mene ? Mali flirt; 
bio pa prošao. Ja ću otići, udat ću se, a ti ćeš 
nastaviti s drugom... Loin des yeux, loin 
d u c o e u r . . . 

— Ne, nikada ! usklikne Cezar s negodovanjem. 
Njegov je prosvjed bio iskren. Taj čas nije shva¬ 
ćao, da bi mogao zaboraviti Araniku, 

— Ne vjeruj, Arankam, da sam ti udaju 
svjetovao zato, da te se riješim — nastavi uzbu¬ 
đeno. Srce mi se kida, kad pomislim, da će drugi 
posjedovati ono u zbilji, što sam ja samo naslući¬ 
vao ... Ja ću biti vrlo žalostan, vjeruj mi, zllatna 
moja . . . 

Aranka ga burno zagrli i pritisne na grudi. A 
onda ga stane gladiti po licu i progovori toplo i 
mazno : 

— Mili moj, razumij me ! . . . Ja se stresam od 
groze kod pomisli, da ću postati žena nekoga, tko 
mi je ravnodušan ... da će me prvi zagrljaj muš¬ 
karca ispuniti odvratnošću, gađanjem . . . Zar da 
sve ono, o čemu sam sanjala, otkad sam se osjetila 
djevojkom, zar da sve to šatre jedna noć ? — O, 
vi muškarci ne znate, što ženi znači zagrljaj ! . . . 
To je doživljaj, o kome ja već godine mislim, koji 
dozivam sa čežnjom i sa strahom, koji ima da bu¬ 
de najveće i najljepše u mome životu . . . Dati lju¬ 
bav i osjećati ljubav ! . .. Prvi put se osjetiti že¬ 
nom u zagrljaju čovjeka, koga mi svaki kucaj srca 
doziva, koga mi sve tijelo i sva duša želi ! . .. Ja 
ne ću da izgubim taj najviši užitak sreće ; j a h o- 
ć u da se za cijelog života mogu blažena sjećati to¬ 
ga časa ... Razumij me, mili moj . . . 

Ogrtač joj se skliznuo s ramena. Pritisnula mu 
je glavu na svoje uzbibane grudi, i on je čuo, kako 
joj srce naglo i žestoko tuče ! Osjećao je, kako joj 
se trzaju mišići, i kako ti trzaji prelaze na njega. 
Tijesno su se privili jedno uz drugo, i njemu se pri¬ 
činjalo, da oni i nijesu dvoje, da su se pretočili u 
jedno... I onda je osjetio potrebu da kida, da 
grize . . . Žestokom je kretnjom otrgnuo vrpcu na 
košulji, a pred očima mu zablistala, jedra djevo¬ 
jačka ljepota . . . Aranka se sruši nauznak, probli- 
jedi naglo, a oči joj zamru . . . njegove usne potra- 
žiše njezine . . . 

A onda se začu Arankin jecaj i oboje izgubiše 
svijest . , . 

(Nastavit će se.) 

God. I. 


SUSJEDA 


Napisao A. G. MATOŠ 


L 

RLO umoran, hladio se na prozoru 
svog stana u drugom katu. Mišice 
nožne i ručne mu podrhtavahu. 
Nakon duga vremena bijaše zado¬ 
voljan sa sobom i s drugima kao čovjek što 
poče uspijevati poslije nečuvenog napora. Zbog 
dugova moraše u inozemstvo. Porodica ga 
se odrekla, poklonivši mu legendarni putni tro¬ 
šak do Amerike. Zadržao se u Ženevi, ži¬ 
vući prvo vrijeme kao srećan kartaš, dobi¬ 
vajući slavenske, naročito bugarske đake na 
pokeru. Kada se jedan ustrijeli i utopi u jezeru 
zbog gubitaka, Tkalac prestane s kockanjem i 
dođe na srećnu misao: iznajmi veći stan, kupi ne¬ 
koliko strunjača i poče davati satove iz mače¬ 
vanja, a kasnije, uvježbavši se s nekim Pariža- 
ninom, i iz boksanja. Sabljom si je prokrčio put 
u naiviše krugove, dobivši sjajnih preporuka, na¬ 
ročito za Rusiju i spremajući se u Pariš nakon sjaj¬ 
nog match-a, kod kojega na glas među svjetskim 
šampionima. Prvi put u životu imađaše uštede. 
Naročito mlade ekscentrične kosmopolitske dame 
plaćahu mu šakom i kapom. Počeo je otplaćivati 
stare dugove u otadžbini. Cijeli svijet osvajaše 
njegovo časničko nezatajivo dobro držanje, nasli¬ 
jeđeno cijelim nizom junačkim graničarskih ča¬ 
snika. plemića iz Laudonovih vremena. Ostavši u 
svojoj duši dobar kao većina naših lahkoumnika, 
na garavom, muževnom licu grabiličkog profila i 
crne muževne brade sjaše iz žućkastih, orlovskih 
očiju djetinja, gotovo djevojačka duša kao u naših 
gorštaka, hajdučkih i uskočkih potomaka. I ako je 
mnogo ljubio, ni jedne jedine nije odista volio, 
jer u duši ostade pomalo don Kihot, snivajući o 
«ženi-uzoru i o ženi-romanu kao sva viteški odgo¬ 
jena čeljad. 

Iz golemog, u vrt pretvorenog dvorišta ugodno 
popuhuje. Na prozoru susjedne kućetine pjeva ka- 
narinac, a odnekale bruji slatka tuga Balade Cho- 
pinove. Tkalac se pretvorio u dim svoje cigarete, 
snivajući kao divljak budnim očima. Odjedared se 
trže. Na golom, još uznojenom vratu osjeti kaplje. 
Otare se rupcem i gle! i opet kiša sa vedrog lipanj¬ 
skog neba. Mladić okrene glavu, i odozgo, sa gor¬ 
njeg prozora, rumeni se bijelo, krasno žensko lice 
među saksijama i cvijećem, ne smažući riječi za 
ispriku, bez snage da otkine pogled s njegova 
zbunjenog obraza. 

— S krasnim vašim cvijećem zalijevate i ko¬ 
prive, Madame! — nategne on napokon svojom 



tuđinskom francuštinom, koja se toliko sviđaše 
gospojama, potsjećajući na ljupko djetinje tepanje. 

— Ja sam previsoko, pa da se opečem! — pri¬ 
hvatit će ona, posmatrajući ga još uvijek vidljivom 
začuđenošću djeteta. 

— 0, ima i pitomih kopriva, bez bodljika! 

— Slaba sam u botanici i vjerujem, kad mi vi 
to velite. 

— Molim vas, ne udaljujte se, gospodo, jer je 
tako lijepo gledati nebo. cvijeće, i vas u tom mo¬ 
drom nebu i u tem krasnom cvijeću! 

— Vi ste stranac, kako razbirem iz vašeg na¬ 
glaska i načina razgovora. 

— Jesam — nažalost. Ja sam propali natpo- 
ručnik i, kako to već jamačno znate kao moja 
susjeda, poučavam u vještini mačevanja i bok¬ 
sanja. 

— Da, čitala sam o vama i u novinama. Vi ste 
na putu k slavi. 

— Jadne mi slave! No i to je bolje no krasti. 
Šta ćete, raditi se mora. Uspiju li mi osnove, poći 
ću u Pariz i tamo još pored toga poučavati u ja¬ 
hanju. Strastan sam jahač i ne pojmite, kako mi 
je tu bez svog konja. Kad vidim lijepa paripa, 
bivan tužan kao Beduin. Samo mi jahači znamo, 
da konj i konjanik mogu postati jedno: ne konj¬ 
ska duša u ljudskom tijelu — dakako! 

— Vi ste ostatak izumrlih kentaura! A nađete 
li kakvu amazonku? — 

Tkalac opazi, kako je naglo problijedjela i po- 
rumenjela, a nju čisto zbuniše njegove oči, potam- 
njevši i napunivši se čudnom vlagom. Htjede joi 
odgovoriti vrlo toplo i vrlo ljubezno, ali među cvi¬ 
jećem ostade tek kratki pozdrav i prigušeni, da¬ 
leki, sirenski hihot. 

Tako se upoznaše. 

Te večeri ne htjede Tkalac na večeru u grad. 
Kao da se nečega stidio. Bunila ga je već pomi¬ 
sao na tuđu nazočnost. Uveče, u sumračnoj sobi, 
ležeći na kožnom divanu, što mu je istodobno kre¬ 
vetom, osjeti se silno, silno, užasno nesrećan i sam. 
Sjeti se pokojne majke, što ga — jedinca — toliko 
razmazila, da je još kadetom svakog jutra morao 
k njoj u postelju prije no što se digla. Pade mu na 
um babo, pukovnik, pravi bruder Jovo crvenog 
lica i bijelih brkova, tvrd kao profuska drenovača, 
s civilnim odijelom kao na čiviluku i s onim crve¬ 
nim, poderanim, sasvim izgaženim jutarnjim straš¬ 
nim papučama. Ni kao časnik nije se usudio za¬ 
paliti pred njim duhan bez pitanja. Gleda evo nena- 
danost njegovih suza na rastanku. Tekle su kao 

rastopljeno gvožđe i još uvijek peku kao tekućina 
od željeza. 

— Budi valjan, Pero, kada već nisi za vojnika. 
Budi ma i radnik, ali ostani pošten kao cijela tvoja 
porodica. Evo ti taj revolver, pa neka ti bude u 


pomoći i od samoga tebe, napraviš li sebi i meni 
novu sramotu. Bolji čestit mrtvac no živ nitkov. 

I Tkalac nađe u razbacanosti svog čergaškog 
prtljaga sliku, pa ma da se već uvelike zamračilo, 
iz fotografije izađe gospođa prosijede kose, struka 

još uvijek djevojačkog, blijeda, milovidna, crno- 
oka, s vječnim tužnim osmjehom, a tuđinac nakon 
dvogodišnjeg bitanđenja pritisne dragu suhu re¬ 
likviju na usta, isplače se kao dijete prije spava¬ 
nja teškim muškim suzama i utješen sjenom mile 
majke usne odjeven. 


Prenuvši se, čuje na prozoru kucanje. Pozna¬ 
vajući sva osjećanja osim straha, silno se začudi 
i pomisli na priviđenje, halucinaciju. Kucanje se 
ponovi jedan, dva, tri puta i pošavši onamo, opazi 
na užetu kucavac ključ, pušten sa gornjeg sprata, 
a s ključem visi golemo, vašarsko, licitarsko srce. 


t 

Mogaše već biti oko ponoći. Uokolo sve mirno, 
tek s ulice čuje se naglost automobila i daleko 
pjevanje jamačno talijanskih radnika uz mando¬ 
linu. 

— Bijasmo u okolici, preko u Francuskoj, na 
pučkoj svečanosti, pa sjetivši se, da ste sam, do¬ 
nijela sam vam ovaj darak. Ja nisam ovdašnja. Ja 
sam Francuskinja, samoću smatram nesrećom i 
dobro sam slutila, da ste nesrećan i sam sa tmi¬ 
nom u tim vašim praznim, mračnim sobama bez 
svjetiljke. 

— Hvala, hvala! — reče on, odrješujući darak, 
još uvijek pod dojmom uspomena i oslobodilačkog, 
dobrog sna. Glas mu drhtaše od unutrašnjeg je¬ 
canja. Legavši nauznak i odvezujući uže, gledaše 
je preobražen na mekoći svijetla pune mjesečine, 
blage i mlačne. 

— Ah, ala ste lijepi, lijepa moja susjedo! Da vi 
samo slutite, kakav dar mi učiniste i koliko me 
obradovaste tim kolačem, vi bi se možda prije 
čina bili predomislili, jer držeći ovo suho srce, kao 
da imam u rukama komad vašeg života i duše 
vaše. 

— Ah — govorite tiše, da nas ne čuju komšije. 

— Ne bojte se! Poda mnom stanuju ljudi što su 
uvijek na putu. 

Tu Tkalac skoči, uhvati se gimnastičkim ruka¬ 
ma za prečagu spoljašnjeg prozora, objesivši se 
•„ leđima i cijelim tijelom nad dubokim, tamnim i 
crnim dvorištem (kao nad bezdnom. 

— Ah, za Boga, što to činite, bezumniče! Pukne 
li ovo staro, trulo drvo, slomiste vrat! Kao brata, 
kao isina, kao Boga vas molim, uđite u svoju sobu! 
Smilujte mi se! — 

Ona zaplače, a njegove ruke zamalo te ne po- 
pustiše i malo te se nije strmoglavio, osjetivši na 
čelu toplu vlagu kao od njene suze. 

— Oh, draga, lijepa, dobra moja susjedo, da se 
ne bojim vas rastužiti, evo sad — sad bi se pole- 
đuške strmoglavio kao u vodu, jer mi na čelo 
nešto pade kao rosna zvijezda s ovog divnog, svje- 
žeg vašeg neba. 

— Milost, milost, smilujte se meni i sebi, bez¬ 
umniče! — nastavi ona moliti, smažući jedva 
glasa od silnog straha i smilovanja. — Sve, sve ću 
vam dopustiti, razumijete li —• sve, sve, uđete !i 
u svoju sobu i budete li pametni! 

Drvo prečage zaškripi, puče, ona tiho krikne, a 
on silnim zamahom padne u svoju sobu i glasno, 
veselo se nasmije. 

— Dosele sam visio između vas i mraka, izme¬ 
đu života i smrti, a sada me gleda život i sreća 
s vašeig mjesečinastag pendžera, lijepa, draga 
moja susjedo! 


Kao prije, polegne na prozoru, gledajući nju, 
njenu sjenu mjesečinom izvezenu i toplim, mlač- 
nim, tihim zvijezdama okruženu, a ona ćutke pro¬ 
matraše novog čudnovatog čovjeka. Dugo tako 
razgovarahu očima i ćutanjem, dok će ona: 

— I to mi se sviđa, što me ne uhvatiste za riječ 
i što ništa od mene ne ištete. Laku noć, jer treba 
štedjeti s ovakvim časovima. Laku noć i hvala, 
moj susjede! 

— Ah, ostanite još malčak! Recite mi barem, 
kako da vas zovem. 

— Krsno mi je ime Valentina. 

— Krasno ime! Tako se nekad zvaše nekakva 
divna vojvotkinja, pamtim li dobro. 

— Jest, Valentina od Milana. A kako se vi 
krstite? 

— Petar, vulgarni Petar. 

— Laku noć, dragi gospodine Petre, i do viđe¬ 
nja. Naskoro će doći moj suprug. 

— Tko?? 

— Moj suprug! 

— Eh — laka vam noć! 

Suprug! Muž! Na to nije ni pomišljao! Pošiknuo 
ga ledeni znoj. Izađe i sve do zore lutaše oko 
tihog mjesečimastog jezera, punog jasnih zvijeizda 
kao zelenih krijesnica. 

Baš htjede leći i — kuc-kuc-kuc — na prozoru. 
Kao zora se pojavila čarobna susjeda, zlatna i ru¬ 
mena, ružičasta i bijela u košuljici i čipkama, sa 
snom u modrim krasnim očima i prstićem u znak 
ćutanja u rumenim, grješnim ustima, sočnim i kr¬ 
vavim kao strašni smrtni cjelov. 

— Ja cijele noći ne nađoh mira! — šapne on 
blijed i porušen. 

— Ne boj se, ja te razumijem, ne boj se, Petre: 
ja sam tebi, samo tebi vjerna! 

I ostade tek drhtanje cvjetića od njenog daha, 
a Tkalac pružaše sasvim nesvijesno željne ruke 
prema tihom, procvjetalom, prvim suncem obasja¬ 
nom prozoru, dok se odozgo već čuo muški ne¬ 
ugodan glas s reskim, oštrim izgovorom r-a. 

To se ponavljalo do dvije nedjelje. 

II. 

Valentina se vrlo začudi, kad Tkalac iščeznu 
bez traga i glasa. Oboljela je od brige i muke. 
Jedne kišne večeri rekne joj muž vrlo zagonetno, 
kako očekuje vrlo važnog gosta i da trebaju ostati 
sasvim sami. Gospođa mišljaše, da se radi o dosa¬ 
dnom trgovačkom poslu, o kakvim dosadnim pot¬ 
pisima i kod večere malo te se ne onesvijesti, 
čuvši u gornjem katu njegove, Petrove, korake. 
Pored svih zapitkivanja muž ćutaše kao zaliven. 

Kao grom iz vedra neba javi sobarica, kako šalje 
posjetnicu i želi ući »msje Kalak«. 

Nije ga odmah poznala: tako je omršavio za 
ovo nekoliko dana. Njen muž ustade, promijeni se 
u nabuhlom, inače dosta ugodnom licu s naoča- 
rima i plavim brkovima, tarući ćelu i dišući glasno 
kao da boluje od astme. Došljak se savršeno ulju¬ 
dno i vojnički pokloni, nešto se zbuni polju¬ 
bivši domaćici ruku, sjedne, i nakon kratkog, ne¬ 
snosnog ćutanja pokloni se domaćinu i reče: 

— Vrlo mi je drago, gospodine Colignon, da me 
kavalirski primiste i, kako vidim, da o mom do¬ 
lasku ne izvjestiste vašu gospođu. Ima li još danas 
viteštva, ono je u tome, da se među čestitim i ra¬ 
zumnim ljudima izravnaju neugodnosti sa što ma¬ 
njim gubitkom živaca. 

— Vrlo dobro, vrlo dobro — prekine domaćin 
svoje duvanje. — Ja sam se danas o vama tačno 
raspitao i obavijestio, pa mi je poznato, da vaši 
poslovi vrlo dobro stoje, da je pred vama sjajna 
budućnost, ako i relativno vrlo mučna. Kao po¬ 
slovan čovjek i trgovac pogađam vašu namjeru i 
pomoći ću vam, udarivši prvi čekićem po klinu. 
Vi ovdje nemate znanaca, nemate zemljaka, u do¬ 
movini nemate jamačno razloga tražiti pomoći, pa 
se kao ukućanin, kao susjed želite onako ameri- 
kanski obratiti na mene bez druge jamčevine osim 
vaše energije i vašeg nesumnjivog poštenja. Zamo- 
liste me za nazočnost moje žene — je li? — da mi 
pokažate, kako se u tako delikatnoj stvari ne pla¬ 
šite ni tako — pardon! — ženantnog svjedoka. Ja, 
gospodine, nemam od Boga djece, pa ako i čovjek 
od brojaka, simpatišem sa svim, što je mlado i za 
život sposobno. 

— Ali pardon — — — 

— Dopustite, dopustite mi, dragi moj »Kalak«. 
Ja nisam baš tako imućan, kako se priča, ali to¬ 
liko ću uvijek imati, da vas pomognem kod even¬ 
tualnog vašeg etabliranja. Poznato mi je, da vaš 
zavod izvrsno napreduje, pa mi laska, što se pored 
tolikog vašeg poznanstva s inostranom, naročito 
slavenskom aristokracijom, obraćate na mene, 
običnog građanina i trgovca. 

— Vi ste apsolutno varate, ljubezni moj susjede 
— istisne jedva mladić i tako silno problijedi kao 
da će sad na pasti sa stolice. 

Astamsko disanje. Udaranje sata pomiješano 
divljim, glasnim lupanjem srdaca. Valentina je do¬ 
bila staklene oči i gleda mladića kao lokomotivu, 
kojoj se ne može više ugnuti. 

— Iz vaših riječi, dragi gospodine susjede, vidim, 
da ste bolji no što sam u snu slutio, pa je moj 
korak to bolniji i pečalniji. Da sam to znao, nikad 
se na taj korak ne bih odlučio — izađe iz Tkalca 
kao iz groba, te Colignon stade zvjerati uplašeno 


na sve strane, držeći da ima posla s opasnim, kao 
gorila strašnim luđakom. 

— Na stvar, na stvar! — jedva istisne iz osu¬ 
šenog grla, dajući ispod stola okamenjenoj ženi 
nogom uplašene znakove, kojih ona nije ni osjetila 
u paralizi cijele svoje moralne i fizičke snage. 

— Ne, gospodine, ne dođoh ja po novac, već 
dođoh po nju, po vašu ženu, po Valentinu, po moju 
draganu . . . 

— Jeste li vi pri sebi! — uzdahne domaćin i po¬ 
hrli prema prozoru kao da će zovnuti na vatru. 
Tkalac s upaljenim grozničavim očima gotovo ga 
odnese natrag na stolicu. 

— Da, gospodine, pravo rekoste: ja sam pošten 
čovjek, tako pošten, te ne umijem lagati, te bih 
prije ubio no ukrao i prije poginuo no krao tuđu 
ženu, krao ljubav drugome naročito tako simpa¬ 
tičnome čovjeku kao vi. Ja ljubim vašu ženu, vaša 
žena voli mene i ja sam večeras došao, da vam to 
pošteno, otvoreno reknem i da je odvedem! — na¬ 
stavi Tkalac i položi na stol nabijeno oružje. — 
Evo, ne bojte se, gospodine! Ja nisam luđak, ni¬ 
sam zločinac, a vi, ne nalazite li drugog izlaza, 
možete uzeti ovaj brownig i mene tu ustrijeliti 
kao običnog propalicu i provalnika . . . 

I opet mučno, pečalno, kobno, dugačko i predu¬ 
gačko ćutanje, astamsko disanje, pa udaranje sa¬ 
tova kao srdaca i lupanje srdaca kao satova. 

— Ah, što ja to čujem! Može li sve to biti, reci, 
reci, Valentino! Govori, govori, Valentino! Ta to 
nije, nije i ne može biti istina, zar ne, Valentino, 
moja mala, draga Valentino! projeca muž. 

— Petar Tkalac plemić od Zvečaj-grada je siro¬ 
mašan, nema više uniforme, ali ostade časnik i ni¬ 
kad ne laže! — isprsi se mladić govoreći snažno 
kao na komandi pred četom. Valentini se povrate 
iz stakla oči, polagačko, kao budeći diže se i stade 
na noge, pođe prema Petru i reče, mjereći ga od 
glave do pete: 

— Ako ste vi Austrijanac, Madžar, Slovak, što 
li, znajte, da sam ja Francuskinja, i da kod nas u 
Francuskoj nije običaj, da ljubavnici denunciraju 
svoje ljubavce njihovim muževima. Gospodine Co¬ 
lignon, ja sam odista voljela taj tip, ako mu se i 
nisam podala, ali od danas ga duboko prezirem 
i neka smatra taj tuđinac kao da je dobio od mene 
ćušku, dobru francusku zaušnicu! .... Klanjam se, 
gospodo! I izidje iz sobe. 

— Gospodine plemiću, gospodine »Kalak«! Že¬ 
lite li pomoći, stojim vam na usluzi! — reče gazda 
Colignon mladiću, kada kao pijan teturaše napolje 
s osjećanjem mokrog pijetla. 

Na hodnik dotrči za njim sobarica. 

— Pardon, gospodine, zaboraviste revolver! 

DOK SE TRAŽILA ISTINA 


Napisao GJURO VILOVIĆ 


I. 



ALI je Miša otvorio oči i veseo kliknuo: 
— Dan je! 

Bilo je prvo jutarnje svijetlo, i još 

v __ 1[| je cijela kuća spavala nepomućenim 

snom. Miša je bio iskreno veseo, što se probudio i 
što je već dan. 

što se probudio i što je već dan. 

— Raja . . . Rajko . . . Raja! 
zvao je prema krevetu, koji je smješten na pro¬ 
tivnoj strani sobe, ali s njegovim uporedo. Tamo.se 


nije ništa micalo. 

Miša je neumorno zvao, Čas tiše, sad glasnije. 
Konačno mu je to dojadilo, pa je jednim jedinim 
zamahom sbacio sa sebe sve pokrivače. Skočio je 
i u drugom skoku je onako golišav i malen već bio 
u bratovu krevetu. 

— Raja, ti si pas . . . 

Brat se nije micao. Miša ga je gurao u leđa. — 
Ti konj . . . vuk . . . Rajko! 


— A šta? 

_ Jesi li čuo? Opet su se svađali. Mama je 

plakala, a on kričao . .. kričao . . . Rajko, ja se 
bojim u noći. Ti spavaš. Zašto se i ti ne bojiš? 


— Ne čujem. Spavam. 

_ Slušaj, Raja ... Ja sam noćas mislio: mi bi 

oba mogli da spavamo u tvom krevetu. Gledaj, mo¬ 
žemo . . . Mama bi mogla u mome. Ja se onda 
ne bi ništa bojao . . . onda kad bi mama spavala u 
mome. 

— Ne brbljaj, spavaj . . . otresao je rukom Ra¬ 
ja i čak glavu pokrio pokrivačem. Miša je gledao 
tužan, uvrijeđen u jedno veliko klupko uza se. Ma¬ 
le mu oči postaše žarke od bijesa. Bio je ljut i bez- 
dano uvrijeđen. Takav je dugo gledao u to veliko 
klupko. — Ti pas! 

Mali nije mogao ništa da razumije. Gledao je 
u jutarnje svijetlo, što je bolećivo i plavo naviralo 
na prozor. U tomu je svijetlu osjećao nešto prija¬ 
teljsko, svoje i utješno. Pogledao je zatim i opet 
na umotana brata. Imao je puno da ga pita. Taj se 
veliki omot nije micao. Raja je puhao i disao u po¬ 
krivačima. Puhao je hladno i bešćutno za sva Mi- 
šina pitanja. Rajko mu ije taj čas bio strašan čovjek. 
Velik, gorostasan i snažan, jer se on nikoga ne boji. 

_Zašto tata uvijek viče na mamu? Tata je vrlo 

zao čovjek . . . To >je Miša razumio, da je tata vrlo 
zao čovjek, ali mu nije bilo nikako jasno, zašto 
ne dolazi ni bauk, ni ciganin, da ga odnese neka¬ 
mo, daleko . . . daleko — kad je tako zao . . .! 


To bi on htio da nekoga pita: zašto ga ništa ne 
ponese . . .? Gurao je Rajka bez uspjeha. Raja je 
još jače navlačio gunjeve na glavu. Konačno Miša 
uopće nije znao, zašto je tada na svijetu. Ode iza 
zajutarka, dođe na objed i na večeru i onda u noći 
kara mamu. Zašto je on tu? Njega oni svi baš ne bi 
ni trebali. Mama će skoro doći da donese kavu 
i maslaca na kruh. Mama će pomoći, da se on obu¬ 
če i povest će ga na šetnju. Ona mu kazuje i pri¬ 
če .. . Služavka Ružica odlazi na trg i donese 
sve, što mama kaže . . . Ona sve donese . . . Miši 
je taj čas bilo potpuno jasno, da n j e g a ne bi oni 
ni trebali. 

Iz roditeljske su spavaonice dopirali sve jači 
glasovi. Oni su se tamo i opet karali. Miša je na- 
pregao svu pažnju, da nešto čuje. Stajao je kao mali 
kip uz klupko omotana brata. 

— Kruha . . . kruha ćeš prositi. Ti si podla 
žena. 

— Pusti me. 

— Da, pusti me . .. Dok te ne vidim s pro¬ 
sjacima i prostitutkama, ne ću te pustiti. Ne ću i 

eto . . . 

— Zmijo! 

— Aždaja sam ja, da, a on je vitez Juraj, jest! 

Tvoj krojački pomoćnik! 

— To je laž, laž, laž . . .! Ti nemaš duše. Ne¬ 
maš je kao ni konj! Vrištala je mama. 

Miša je naoblačio čelo i o licu mu je visio na¬ 
tegnut plač. On je svaki čas mogao da provali u 
krik. On se i opet strašno bojao. Gurao je bijesno 
Rajka, no taj se nije odazivao. 

_A ono na Duhove? Sjeti se,.što je onda bilo. 

Stidi se! . . . Fuj! 

Tata je užasno vikao i mama je jako plakala. 

Mišu je bilo strah. Plač mu je još napetije visio 
o licu. Gurao je brata i laktima i nogama — Raja! 

_ Šta je! Odbacio je Rajko sa sebe pokrivače 

i gledao je ljuto na zaplakana Mišu — No što je? 

— Slušaj. Viču. Mene je strah. 

I Rajko je sio na krevet pa osluškivao. 

— Podrezat ću ja tebi krila. Puzat ćeš ti, a ne 
letjeti. Kričao je tata u spavaonici. 

-Na, ubij . . . ubij! 

_Ne ću ja tvoje krvi. Sramote i bijede ja hoću. 

Da znaš, da zapamtiš, što si imala i koga si varala. 
Da se sjetiš, gdje si bila . . . Ne ću ja krvi. To vodi 
u tamnicu. 

Miša je obima rukama obuhvatio brata oko 
vrata i stiskao ga — Ja se bojim. 

— Šuti, da čujemo . . . odgovarao je Rajko i 
on već blijed i uzdrhtan. 

— Dotući ću ja tebe bez krvi, galamio je otac. 
— Onda ćeš moći krojaču. Možeš i da mu krpaš 
u radionici. Možeš sve . . . 

— Zašto on viče na Franceka ? mislio je glasno 
stariji. 


— Tko je to Francek ? pitao je Miša. 

— Onaj znaš, onaj koji dolazi k mami, da raz¬ 
govara, Krojačev Francek! On je dobar, vrlo do¬ 
bar. Vidiš, on je skoro mami donio ljubica, a i ja 
sam joj donio. 

— I ja, je li, Raja . . .? 



M. VANKA: NAŠE MAJKE 1914.—1918. 


— Svi, samo tata joj nije nikad dobio. 

— Mama je sama. Ona ne smije nikamo. Nitko 
da se s njome razgovara. Što joj mi djeca može¬ 
mo . . . Koliko se puta ona zaplače. 

— Ujutro, je li? prekine ga Miša. Vidio sam i ja. 

— Da. Ujutro. Nikad mi nije htjela da kaže, 
zašto plače. 

— Ni meni. 


— A što bi tebi kazivala. Ti si mali, tebi se 
još ne smije ništa ni kazivati. 

— Mali? Veći sam janegoVinkić . . . toliko veći. 
— Šuti, što bi ona tebi rekla. Nije ni meni. 

— A kad ja budem velik, onda hoće, je li? 

— Da onda. Šuti, slušaj. Ja mislim, da on nju 
tuče po noći, kad nema nas. 

— Zašto ne pobjegne k nama? Je li Raja, mi 

bi je branili. Ja bi bacio na nj moju cipelu, a ti 
bi stolicom kvrc po glavi. Miša se iskreno smijao. 

— Šuti, upozorio ga Raja, i oba su naoblačena 
i oizbiljna stala da slušaju. Iz spavaonice je prodi¬ 
rala tatina vika. Postalaja je sve jaca i grublja. 

— A što je bilo na duhovski ponedjeljak? I 
sina si zaplela u te svoje gadne mreže. Što si mu 
rekla? Čime si ga prevarila? Rajko ti je telefoni¬ 
rao sa sela, da ja dolazim. Kako je došlo do toga? 

— To nije istina. Nije! Vriskala je mama u spa¬ 
vaonici. 

— Jest. 

— Nije. 

— Ipak jest, krojačice moja. Onaj komarac. 
No . . . mlad je, a mladost bježi mladosti. Ja to 
razumijem, ali razumijem i to, da dok si gospođa 
Krumer ne možeš da budeš krojačica. No kad više 
ne budeš Krumer, onda — ljubim ruke, ljubavco 
krojačkog pomoćnika! 

— Opet o njemu . . . Rekao je Raja. — Znaš, 
Miša, naš je tata zaista zao čovjek. On bi i tukao 
onog čovjeka, a samo zato, što je dobar i dolazi 
mami na razgovor. Kad je mama vrlo, vrlo plakala, 
onda me je poslala po Franceka. — Mama vas 
m oli! — rekao sam mu, a on je odmah ostavio po¬ 
sao i došao. Pola je jutra prosjedio kod mame i 
ništa nije radio. Mama ga je ponudila vinom i sar¬ 
dinama. Samo vinom i sardinama. Mene su poslali 
po njih. 

Miša nije pratio, što brat govori. On je samo 
osluškivao, što se radi u spavaonici. 

Tamo je nastao mir. Nije se čuo ni mamin ni 
tatin glas. Miša je osluškivao, ali više nije ništa 
čuo. Vrata su na hodniku tresnula. Tako uvijek 
tresnu, kad on izađe. Malo su se zatim čuli po 
hodniku bosi koraci. To se služavka Ružica žuri 
u kuhinju. 

— Ta Ružica nije dobra, — rekao je Rajko. — 
Ona je njegov špijun. Ona njemu pomaže. 

—• Da je natućemo? Znaš .. . Mislio je Miša, što 
bi učinio. Pri tomu ije turio prstić u usta i mislio. 
Konačno se i sjetio. — Razlit ću vodu po kuhinji. 

Zašutješe. U dječjoj sobici nasta tjeskobna 
šutnja. Miša je legao na uznak i dalje razmiš¬ 
ljao, kakve će neprilike da priredi služavci Ru¬ 
žici. Razlit će joj vodu po kuhinji. To je prvo. — 
A onda ... I po hodniku, svugdje . . . Rajko je 
još uvijek sjedio na krevetu i zagledao se kroz 
prozor. On je taj čas mislio na mamu. 

. . . Jedna liepa prikaza s neizrecivom dobro¬ 
tom i nasmijana . . . Ona je sva svečana, blaga 
i neizmjerno dobra. Ona boluje na strašnim mu¬ 
kama očeva progona. Rajku se čini, da ta tugaljiva 
majka prema njemu pruža obje ruke i moli za po¬ 


moć. Mama je sveta kao mučenik, a dobra kao 
anđeo. Ona trpi, ona boluje od progona zla čovje¬ 
ka. Bijedna je i nesretna . . . Pred očima duše 
djetinje stoji opojni ideal i ujedno lik žalosne, po¬ 
rušene i ogorčene majke. Rajko ćuti, da ga u grlu 
steže grč. Na oči mu navire bol i on će taj čas da 
proplače. — Zašto je muči? 

Miša je dalje ležao nauznak i zabavljao se os¬ 
novama, kako će se osvetiti Ružici. 

— Rajko, da joj zapalim suknju? 

— Komu? 

— Ružici . . . 

Raja je manuo rukom i nije htio da ga sluša. To 
je opazio Miša, ali se nije smeo. — Dok je ona 
okrenuta prema peći i radi, a ja polako . . . po¬ 
lako dođem i zapalim. 

— Nalupao bi te tata. 

Miša je rastvorio oči, zaustavio dah i bilo mu je 
vrlo vjeroajtno, da bi ga tata nalupao. Rajko se 
nije više na nj obazirao. On je opet mislio, koliko 
njegova majka trpi. Duboka je žalost tresla čita¬ 
vim njegovim životom. Ta je majka njemu bila naj¬ 
ljepša, najbolja i najsvetija žena na svijetu i tako 
je nesretna, a on joj ne može ništa da pomogne. 
On bi baš htio da je obrani, zaštiti, da joj pomogne, 
U tom je času silno žalio-, što nije velik i jak. Otac 
je velik i jak ... To je on dobro znao i bojao se 
velikog i jakog oca, koji je strah i cijele kuće i koji 
može učiniti zlo, kadgod hoće. 

Osluškivao je. On je ipak nešto čuo iz spava¬ 
onice. Bio je posve na čistu, da čuje mamine je¬ 
caje. Ona plače. U tomu je času uviđao, da je i 
sada mami netko potreban, da je utješi. Baš bi mo¬ 
gao da ode po krojačeva Franceka na drugoj strani 
ovoga kata. Tamo radi Francek i on je zaista čuo, 
kako je tata vikao na mamu. Zašto on sam ne do¬ 
đe, — sada, kad je tata izišao? Baš bi mogao da 
dođe. Zar se i on boji tate? Raji se činilo, da se 
i Francek boji tate, jer je tata i od njega veći . . . 

Otvorila su se vrata od spavaonice. Ušla je ma¬ 
ma na hodnik. Ona ide da pogleda u kuhinju. Bro- 
jio je njezine korake. Bili su sve glasniji. Prošla je 
kraj kuhinjskih vratiju i ide ravno u dječju sobu 
k njima. 

— Mama! 

— Mama! 

Oba su u isti čas brzo skočila iz kreveta i ob¬ 
jesila se o mamin vrat. Objesili su se prije, nego 
je ona dospjela i da za sobom zatvori vrata. Oba 
su se grčevito i ustrzano stiskali uz majčino tijelo. 

— Mama! 

— Mama! 

Oni su svijesno djetinjim cjelovima i zagrlja- 
jim htjeli da ublaže majčine boli. Mama, visoka 

punana žena prekrasne zdrave glave ronila je su¬ 
ze. Bila je strašno blijeda i nijema. Na djetinje te¬ 
tošenje nije odvraćala. Ona je samo pokretima 
ruku htjela da ih skine s vrata. 

— Mama! 

— Mama! 

Branila se i obranila. Nijemo je pomogla malom 
Miši, da se obuče. Sjela je uz njegov krevet na 
stolicu i dodavala mu komad po komad odijela. 
Rajko je bio brzo obučen. On je želio, da mama 
nešto kaže, ali ona je šutjela. 

— Da odem po Franceka? 

— Što bi mi on? 

—Da te tješi, da razgovarate . . . 

— Ne, danas, ne. Čuješ, Raja, kako je ono bi¬ 
lo .. .? Je li otac vidio, kad si telefonirao ? 

— Ja nisam telefonirao! 

— Šta? Zar i ti ... i ti lažeš? 

— Rekao sam ti, da je telefonirao Adam. 

— A što si mu rekao, zašto da telefonira? 

— Nisam mu ništa rekao. Telefoniraj mami, ne¬ 
ka zna, da .. . 

— Adam? Mislila je mama glasno. — Eto tako 
on ima svjedoka, da se telefoniralo. 

Mama je postajala sve nemirnija i tjeskobnija. 

— Pa što onda, da je Francek bio kod tebe i 
razgovarao . . . ? 


— Ništa, ali on misli . . . Pretrgla se i zagle¬ 
dala u djetinju glavu. Ona nije mogla da razjasni, 
što tata misli. U tomu je času saznala i svu ne¬ 
mogućnost svog položaja. Po prvi joj se put njezina 
nesreća ukaže bezdanom. — Tebe nije ništa pitao? 
— Nije. 

— Nikada? 

Rajko je potvrdio, da ga otac nije nikada ništa 
pitao. 

— A da te pita? 

— Ne bi mu ništa rekao! 

— Da te natuče? 

— Pobjegao bih mu. 

— Da te na sudu pitaju ? 

— Ja ne bi rekao, da je Francek bio kod tebe 
i da sam rekao Adamu, neka telefonira. 

— Ne bi? 

— Ne! 

Mama je ustala, zagrlila i poljubila sina za nje¬ 
govu spremnost, da laže i da krivo svjedoči. — 
Ti si dobar, ti si zlatan. Ona je nekoliko puta u 
tetošenju ponovila i sokolila dijete na laž i krivo 
svjedočanstvo. 

On nije ništa drugo razumio nego da time brani 
mamu, a to je tako laka i neopasna obrana za nje¬ 
ga, koji je bio spreman, da se hrve s ocem majci 
na obranu. (Svršit će se.) 


FRANJEVAČKA LEGENDA* 


KO tornja crkve dobrih Franjevaca 
Lastavice, gledaj, na odlaz se jate; 

Ali i u crkvu svaka pogled baca, 

Skrušene gdje sada molitve se čate. 

A čate ih obraća sva za Hortulana, 

Koji teško bolan u ćeliji leži -— 

Pa ako bi bio i na svrsi dana, 

Da im s lastavicam ipak još ne bježi. . . 

Nakon molitava s’jedi glavar uze 
Srebren-kutijicu s posvećenom masti, 

Pa će eno s braćom uz muk i uz suze 
Bolnom Hortulanu u ćeliju pasti. 

Ali već na vratim kao ukopani 

Ustaviše svi se — ma i bili smjeli- 

Uza krevet bolna stoji brat im strani, 

Pa mu nježnom rukom zadnju pomast dijeli . . . 

»Tako, brate«, reče . . . »Sada možeš poći 
»Pred Gospodji pr’jesto, u mir njegvoj njezi, 

»Patio se dosta dane si i noći 
»I na zimskoj buri i u ljetnoj žezi. 

Ova legenda pripada zbirci »Krapinskih elegija«, kcje će 


»Ja sam poslan, da te sa života bolom 
»Nekako izmirim barem zadnjeg sata — —« 
I ko sunce zasja u to aureolom 
Napaćena glava dobrog, mrtvog brata . . . 

Strani brat pak tijom priđe drugoj braći, 

Što ko ukopana na ulazu stoje — 

I svih će se dahom liljanovim taći, 

U koji no zavi zadnje r'ječi svoje: 

»Grob mu pod oltarom dajte svete Kate, 
»Za nj se jedna crna neka čati misa — 

»A da znate, čije to su želje zlate: 

»Ja sam glavar vaš, al onaj iz Assisa . ..« 

Od ganuća braći svoj se oči smute 
I pokleču ničke s uzdržanim dahom; 

Svaki od njih htjedne da mu ljubi skute — 
Ali njega eto istim nesta mahom. 

Vani su po bašči pognule se ruže, 

Da za Hortulanom bol iskažu svoju; 

Laste pak još uv'jek oko crkve kruže 
Te mu »Requiescat« prevrćući poju. 

se nastaviti. Gjuro Arnold. 

MARIJA CHAPDELAINE 

PRIPOVIJEST IZ FRANCUSKE KANADE 
Napisao LOUIS HĆMON. Prevodi Dr. DRAGO ĆEPULIC 



^.RAN^OIS dođe dva dana iza toga, 
već kasne u noć. Žene bijahu same 
kod kuće s Tit’ Beom i djecom, jer 
se otac bio ctputic u Honfleur po sje¬ 
me za sijanje, i vratit će se istom sjutra. Telesfor i 
Alma-Rose bijahu već u krevetu. Tit’ Be je pušio 
posljednju lulu prije zajedničke molitve, kadno 
najednom pas zalaja više puta i stade mirisati 
vrata, koja bijahu zatvorena. Gotovo u isti čas za- 
čuše se dva laka udarca. Gost počeka, da ga po¬ 
zovu unutra i pojavi se napokon na vratima. 

On se ispriča, što tako kasno dolazi, ali bez 
plahosti. 

— Mi smo logorovali tamo gdje prestaju živo¬ 
tinje vući terete vodom, reče, povrh vodopada. 
Trebale je podignuti čadcr i smjestiti Belgijance 
za noć. Kad sam otišao, znao sam ; da već nije vri¬ 
jeme za bdijenje i da će putovi kroz šumu biti loši. 
Ali sam svejedno došao, i kad sam vidio svijetlo . . . 

Njegove se indijanske čizme pod blatom niiesu 
ni vidjele; kako je govorio, tako je malo drhtao 
između pojedinih riječi kao čovjek, koji je trčao, 
ali njegove bistre oči bijahu mirne i pune pouz¬ 
danja: 

— Samo se Tit' Be promijenio, reče iošte. Kad 
ste ostavljali Mistassini, on bijaše tako visok . . . 

Njegova kretnja označivala je visinu djeteta. 
Mati ga je Chapdelaine gledala s velikim zanima¬ 
njem, dvostruko sretna, što ima posjete i što može 
govoriti o prošlim stvarima. 

— Ni ti se nijesi promijenio u tih sedam godina 
nikako, ali kod Marije . . . sigurno opažaš veliku 
razliku. 

On uze promatrati Mariju s nekim začuđenjem. 

— To jest ... ja sam je već vidio neki dan u 
Peribonki. 

Glas i izgled njegov odavahu, da je to, što ju 
je pred četrnaest dana vidio, izbrisalo svu prošlost 
u njemu. Ali budući da se o njoj govorilo, on je 
stade ipak iznova promatrati. 

Njena jaka i zdrava mladost, njena lijepa gusta 
kosa, njen smeđi seljački vrat, čestita priprostost 
njena pogleda i njenih iskrenih kretnja, sve se to, 
mišljaše on bez sumnje u sebi, nalazilo već u maloj 
djevojčici, koju je poznavao pred sedam godina, i 
zbog toga ie sigurno dva do tri puta potresla gla¬ 
vom, kao da hoće reći da se zapravo nije promi¬ 
jenila. Samo on stade sada misliti, da se on morao 


(Nastavak) 

promijeniti, kad mu sada pogled na nju stezaše 


srce. 

Marija se malo zbunjeno smiješila, i iza nekog 
vremena podiže srčano oči i stade ga također 
motriti. 

Krasan momak, to se zna. Lijepa tijela zbog 
njegove očite snage, i lijepa lica zbog njegovih 
oštrih crta i smjelih očiju . . . Ona prizna u sebi s 
nekim iznenađenjem, da je držala, da će biti dru- 
gojačiji, mnogo smioniji, da će mnogo i sigurno go¬ 
voriti, a on uopće nije govorio, ako baš hoćemo, 
i u svem je pokazivao veliku priprostost. Sigurno 
je izraz njegova lica davao onaj dojam i onda 
njegov izgled prostodušne smionosti. 

Mati Chapdelaine stade iznova ispitivati. 

— Dakle ti si prodao zemlju po smrti očevoj, 
Franpois? 

— Da. Sve sam prodao. Ja, znate, nijesam 
nigda bio za zemlju. Raditi na gradilištima, loviti, 
služiti pomalo novac od vremena do vremena slu¬ 
žeći kao vod ili trgujući s divljacima, to je za mene 
užitak, ali strugati vječno isto komadičak zemlje od 
godine do godine, i ostajati na njoj, to ja nigda na 
svijetu ne bih mogao izvesti, činilo bi mi se, da 
sam svezan kao živina za kolac. 

— Istina ima i takovih ljudi. Na primjer Sa- 
muel i ti, i još mnogi drugi. Kao da šuma znade 
neke čarobne sile, kojima vas primami . . . 

I klimaše giavcm metreći ga s udivljenjem. 

— Smrzavati se na čitavu tijelu zimi, ljeti biti 
izjedan od muha, živjeti u šatoru na snijegu ili u 
logoru punom rupa, kojim vjetar huji, to vi volite 
nego obrađivati mirno svega svog življenja zemlju, 
tamo gdje ima i kuća i dućana. Ali ima li što ljepše 
za ljude zdrave i opremljene alatom od cijela ko¬ 
mada ravnog zemljišta, na kome nema panjeva ni 
rupa, topla kućica, ugojene životinje u staji ili u 
ogradi. Reci, može li se zamisliti što zgodnije za 
zdrave i radine ljude? 

Franpois Paradis zagleda se u strop i nije od¬ 
govarao. Možda je bio malo posramljen sa svoga 
nerazboritog shvatanja života. 

— Lijep je tc život, reče napokon, za one, koji 
ljube zemlju, ali ja ne bih bio sretan. 

Bijaše to vječni nesporazumak između dviju ra¬ 
sa: krčitelja i sjedilaca, t. j. između seljaka, koji su 
došli iz Francuske i nastavili u novoj postojbini svoj 
ideal reda i mira, i onih drugih seljaka, u kojima ie 

golema divlja zemlja uskrisila daleke atavističke 
nagone lutanja i pustolovna života. 

Slušajući Marija kroz petnaest godina svoju maj¬ 
ku, gdje hvali idilsku sreću ratara u starim župama, 
ona je posve naravno došla do toga, da je i ona di¬ 
jelila njeno mišljenje. Ali taj čas više nije bila tako 
sigurna za ono, što je prije vjerovala. 


U svakom je slučaju ona znala, da nijedan od 
mladih ljudi iz Saint-Primea, što nošahu nedjeljom 
kabanice od finog sukna s krznenim ovratnikom, 
ne bijaše premac Fran^ois Paradisu u njegovim bla¬ 
tom oklopljenim čizmama i u iznošenu prsluku 
cd vune. 

Odvraćajući na druga još pitanja on govoraše o 





svojim putovanjima na sjevernu obalu zatona ili uz 
izvore rijeka. Govoraše priprosto i pomalo krzma- 
jući, jer nije znao, što je trebalo reći, i što je tre¬ 
balo prešutjeti, kad govori ljudima, koji žive u istim 
gotovo mjestima, kakova su ona, o kojima govora¬ 
še, i koji žive gotovo istim životom. 

— Gore su zime još oštrije i još dulje nego ovdje, 
reče. Tamo se psi uprežu u saone, lijepi, jaki psi, 
ali vragoljasti i često samo na po pripitomljeni, i 
hrane se samo jednom na dan t. j. uveče im se da¬ 


de zaleđena riba. — Da, sela ima, ali gotovo da ne¬ 
ma oranica; ljudi žive od lova i ribarenja . . . 

— Nigda nijesam imao neugodnosti s divljacima, 
ja sam se uvijek s njima dobro slagao, Ja ih poznam 
gotovo sve, koji su iz Mistassinia od ovdašnje rije¬ 
ke, jer dolažahu k nama prije smrti moga oca. Vi¬ 
dite, on je zimi često lovio, kad nije bio na gradili¬ 
štima, i tako kad jedne zime bijaše sam kod gornje 
Riviere-aux-Foins, iznenada pade jedno drvo, koje 
je sjekao, i sjutradan ga nađoše divljaci već smrv- 

ljena i na pola zamrzla, premda vrijeme bijaše bla- 
ž°* On j e bio na njihovu lovačkom području, pa bi 
bili mogli lijepo hiniti, da ga ne vide i pustiti, da 
ondje ugine. Ali ga natovariše na svoja kola, dove- 
zoše ga do svog čadora, te ga stadoše liječiti. Vi ste 
poznavali mog oca. To bijaše čovjek »rough« koji 
je doduše često znao potegnuti, ali je bio pravedan i 
nije zaboravljao usluga. I kad je ostavljao te divlja¬ 
ke, reče im, neka ga na proljeće dođu pohoditi, kad 
budu silazili u Pointe-Blene sa svojim krznima. I 
kad se zaustaviše silazeći u proljeće niz rijeku, on 
ih je ukonačio, kako treba i na odlasku dade sva¬ 
kome jednu novu sjekiru, lijepo pokrivalo od vune 
i duhana za tri mjeseca. Poslije toga oni se kod nas 
zaustavljahu svakog proljeća, i moj otac je uvijek 
dobivao na izbor njihove najljepše kože, što su ih 
imali, a za jeftiniju cijenu nego ag’enti raznih druš¬ 
tava. Kad je umro, onda su tako bili sa mnom, jer 
sam ja bio njegov sin i jer moje ime bijaše isto: Fran. 
9 ok Paradis. Da sam imao više kapitala, ja bih bio 
mogao s njima napraviti novaca ... silnih novaca. 

On se činjaše malo smetenim, što bijaše toliko 
govorio. I digne se da pođe. 

— Mi ćemo opet sići za nekoliko nedjelja, pa 
ću gledati, da se onda dulje zaustavim, reče. Lijepo 
je vidjeti se, doda. 

Kad stajaše na pragu, njegove jasne oči potra- 
žiše oči Marijine, kao da htjede sobom odnijeti 
neku poruku u »veliku zelenu šumu«, kamo je od¬ 
lazio; ali ne ponese ništa. Ona se bojaše u svojoj 
prostodušnosti, da se pokazala već i odviše smje- 
l°m, i tvrdokorno nije dizala spuštenih očiju, baš 
poput mladih bogatih djevojaka, koje dolaze iz 
samostana iz Chicontimia s licima nečovječne 
čistoće. 


Nekoliko časova izatoga poklekoše obje žene i 
Tit’ Be za večernju molitvu. Mati Chapdelaine 
moljaše glasno, vrlo brzo, a dva joj ostala glasa 
odgovarahu zajedno u nekom neodređenom mrm¬ 
ljanju. Pet Očenaša, pet Zdravih Marija, Djela, 
zatim duge litanije poput kakvog recitativa, 

»Sveta Marijo, majko Božja, moli za nas sada 
i u čas smrti naše ...« 

»Bezgriješno Srce Isusovo, smiluj nam se ...« 

Prozor bijaše ostao otvoren i iz daljine dopiraše 
tutnjava vodopada. Prvi komarči proljeća, privu¬ 
čeni svijetlom, uđoše također i začeše pronašati 
kućom svoju sitnu glazbu. Tit’ Be, pošto ih smotri, 
ode da zatvori prozor, zatim se i opet vrati i po¬ 
kleknu uz ostale. 

»Veliki sveti Josipe, moli za nas...« 

»Sveti Izidore, moli za nas .. .« 

Pošto obaviše molitvu, mati Chapdelaine svla- 
čeći se uzdahnu zadovoljna lica: 

Kako je lijepo primati posjete, kad čovjek 
vidi čitavu godinu samo Eutropea Gagnona. Evo, 
što znači biti tako daleko u šumi... Kad sam ja 
bila još djevojka, u Saint-Gedeonu kuća bijaše pu¬ 
na posjeta, što stizahu na posijelo gotovo svake 
subote uveče i svake nedjelje; Ađelarđ Saint- 
Onge, koji mi dugo udvaraše; Wilfriđ Tremblay, 
trgovac, koji imaše tako fine manire i pokušavaše 
uvijek da govori kao Francuzi; i još drugi... a da 
ne govorim o tvom ocu, koji je dolazio gotovo sva¬ 
ke nedjelje kroz tri godine prije nego se odlučili 

Tri godine ... Marija pomisli, da je u svom dje¬ 
vojačkom životu dosada samo dva puta vidjela 
Fran<;oisa Parađisa, i osjećaše se posramljena zbog , 
svoga uzbuđenja. 

(Nastavit će se) 


BISKUP STROSSMAVER I ZAVOD SV. JERONIMA U RIMU 

(Iz mojih zapisaka) 

Napisao dr. ISO KRŠNJAVI. 


'O je zimi godine 1873.—74. te 1875. 
Strossmayerom u Rimu. U to doba 
kad sam mnogo drugovao s biskupom 
govorilo se u našem društvu mnogo 
° zavodu sv. Jeronima u Rimu. Nikola Voršak i 
Crnčić bili su tada kanonici toga zavoda, a bakro- 
rezac Mancion bio je duša uprave. Uređaj prista¬ 
ništa za hodočasnike bio je vrlo primitivan. Ka¬ 
nonici su bili slabo plaćeni, premda je imutak in¬ 
stituta iznosio nominalno jedanaest milijuna fra¬ 
naka. Neki kapucin, titularni nadbiskup, bio je 


nadzirateljem zavoda. Ne sjećam mu se više ime¬ 
na. Strossmayer je onda oko toga nastojao, da se 
taj veliki imutak spase za koju hrvatsku svrhu. 
Moralo smo se svi, koji smo onda u Rimu živjeli, 
upisati za članove kongregacije Sv. Jeromina, kako 
su se već prije L. Mrazović i drugi bili upisali. Sa 
mnom je u isto doba bio i pokojni slikar Ferdo 
Quiquerez elanom te kongregacije, pa smo prisu¬ 
stvovali nekolikoput i sjednicama, ali je glavna 
naša zadaća bila, da glasujemo. Nismo naravno 
pravo znali: što se zbiva; samo nam je bilo reče- 

no, da kanonik Crnčić radi oko toga, kako bi 
sav imutak priuštio Vatikanu, a Strossmayer je 
nastojao, da tim imutkom načini kulturni zavod za 
nas Hrvate. Kako to već biva, nije se otvoreno go¬ 
vorilo, nego je jedna i druga stranka izvjesila ne¬ 
ku ratnu zastavu, koja je izgledala nedužno, a sa¬ 
krivala je pravu stvar, o kojoj se radilo. 

Kanonik je Crnčić htio: da se od novca toga 
zavoda izdržava dječački i bogoslovni seminar na¬ 
lik njemačkom zavodu Germanicumu. Biskup je 
Strossmayer htio zapriječiti, da se pomladak hr¬ 
vatskoga svećenstva odgaja onako, kao što se od¬ 
gaja u Germanicumu. On je htio, da tek gotovi 
svećenici dolaze u taj zavod, pa da se tamo usa- 
vršuju proučavajući znanost i umjetnost. Nije mi¬ 
slio na teologiju nego poglavito na historiju i ar- 
keologiju. Uz biskupa je osim nas mameluka bio 
i kanonik Nikola Voršag. 

Valjalo je, da se sazove glavna skupština. Prije 
te skupštine bila je dramatska scena između ka¬ 
nonika Crnčića i biskupa. Biskup mu je oštro spo¬ 
čitavao njegovo — po njegovu mišljenju — nepa- 
triotično držanje, a Crnčić je biskupa na koljeni¬ 
ma molio za oproštenje i obećao, da će s nama 
glasovati. 

Glavnoj skupštini predsjedao je nadbiskup ka¬ 
pucin, te je pročitao lijep latinski govor, kojim je 
slavio velike zasluge biskupove, a ovaj je još ljep¬ 
še odgovorio. Predlog se pročitao onako, kako ga 
je formulirao Strossmayer, zatim nas je stari Man- 
cion obišao, da sakupi u drveni pehar kugljice, ko¬ 
jima smo glasovali: s bijelom za »da«, s crnom za 
»ne«. Kad je Mancion istresao kuglje iz pehara, 
svi smo se uvelike začudili, jer je među bijelima 
bila i jedna crna kugljica. 

Svi smo sumnjali na kanonika Crnčića. Taj je 
slučaj pomutio biskupovo dobro raspoloženje. Kod 
priprostoga ručka, na koji smo se u zavodu Sv. Je¬ 
ronima sakupili bili, bio je biskup vrlo hladan 
spram kanonika Crnčića. 

Nekoliko dana zatim reče mi: »Znate li tko je 
onu crnu kugljicu u pehar metnuo? Nije Crnčić, 
nego Nikola Voršag« . . . 

Između biskupa Strossmayera i kanonika Vor- 
šaga bilo je prije toga dugo godina tijesno prija¬ 
teljstvo. Kanonik je Nikola pokupovao na račun 
biskupov najveći dio njegove galerije, a u tom po¬ 
slu svjetovao ga je slikar Consoni, koji je i portrait 
kanonika Voršaga naslikao kraj Strossmayerova 
portraita na slici Sv. Ćirila i Metoda, što je u našoj 
galeriji slika. 


Taj događaj kod glasovanja na glavnoj skupštini 
kongrecije Svetoga Jeronima pomutio je povjere¬ 
nje biskupovo u kanonika Voršaga. 

Arkivar tajnoga arkiva u vatikanu Theiner osta¬ 
vio je nekoliko sanduka prepisa važnih dokume¬ 
nata biskupu Strossmayeru, da se po vremenu 
štampaju. Biskup je kanoniku Nikoli povjerio ču¬ 
vanje toga historijskoga materijala: plod učenjač- 
koga Theinerova života. 

Te su prepiše tražili u Vatikanu od monsignora 
Vcršaga. Ovaj ih nije izručio, jer je u ime bis¬ 
kupovo a ne u svoje ime čuvao taj amanet, a 
biskup nije ni pod što na to htio pristati, da se 
preda Vatikanu. 

Za kaznu brisali su kanonika Voršaga iz listine 
monsignora, te je izgubio pravo nositi ljubičaste 
znakove na reverendi. Biskup ga je hrabrio, neka 
ustraje. Čini se, da je ta degradacija teško pečatila 
kanonika. 

Međutim su se odnošija između biskupa i nje¬ 
gova prijatelja znatno pogoršali, jer je biskup iz¬ 
gubio povjerenje ne samo u Nikolu Voršaga, nego 
i u Cansonia Nikolina umjetničkog savjetnika. 

Napokon su se ti prijateljski odnosaji sasvim 
razbili, kad je Voršag protiv biskupove volje ipak 
izručio Theinerove spise Vatikanu, da dobije iz¬ 
gubljeno dvorsko vatikansko odličje. 

Nije ga se naužio: umro je u naboljoj muževnoj 
dobi. Biskup mi je pripovijedao, da je kanonik Ni¬ 
kola Voršag u svom testamentu ostavio biskupu 
Strossmayeru legat u znak zahvalnosti, ali je kas¬ 
nije izbrisao taj legat u znak srdžbe. 

Imutak kongregacije Sv. Jeronima nije priveden 
namjeri, koju je biskup zamislio bio. Za cijelo vri¬ 
jeme kroz tih pedeset godina otimali su se za te 
milijune austro-ugarski ambasadori u ime ma¬ 
džarskoga ministarstva, koje je nastojalo prisvo¬ 
jiti ih; onda talijanska vlada pod kojekakovim izli¬ 
kama; na kraj konca naprosto je sav taj novac 
konfiskovan s motivacijom, da taj imutak ne služi 
više onoj svrsi, koje radi je nastao. Veličanstvenih 
nekadašnjih hodočašća iz »daleke Hrvatske«, dan¬ 
danas više da nema: imutak dakle da više nema 
svrhe te prema tomu pripada državi. 

S formalnog juridičkoga stajališta ne da se tomu 
prigovoriti, no žaliti nam je, što su razni faktori 
osujetili nakanu biskupovu, a bogzna, nije li kano¬ 
nik Voršag imao pravo, kad je glasovao protiv bis¬ 
kupove ideje. Da je onda pod zaštitom kurije ute¬ 
meljeno dječačko i bogoslovno sjemenište, nije vje¬ 
rojatno, da bi itko dirao u taj zavod te imutak, koji 
bi tim dobio određenu, crkvenom oblasti potvrđe¬ 
nu svrhu. 

NOVA SLIKA ATOMA 

Napisao DR. OTON KUČERA. 
(Nastavak) 


AJ je specifični električni naboj naj¬ 
više 96494 kuloma i ima tu vrijed¬ 
nost samo kod vodika; kod svih je 
drugih elemenata on manji, i to 
tim manji, što im je veća ekvivalentna težina. 

No sada dolazi opet kemija do riječi. Ona nam 
kazuje, da je u 1 gramu vodika isto toliko atoma 
vodika, koliko je u 35.5 grama klora atoma klora, 
u 16 grama kisika atoma kisika i t. d. (A v o g a- 
drov zakon.) Na toj osnovi možemo znatan 
korak naprijed poći. Kako je kod svake elektrolize 
1 jednovaljani ion spojen s nekim električnim na¬ 
bojem — nazvasmo ga 1 elektron — možemo mi 
sada računom odrediti veličinu toga najsitnijega 
naboja. 

Već prije odredismo, da u 2 grama vodika ima¬ 
mo 60.9.10" molekula; dakle je u 1 gramu vodika 
isto toliko atoma vodikovih, dotično iona. Svaki 
ion vodika ima prema tomu električni naboj od 
96494 : 60.9.10- = 1.58.10 18 kuloma. To je najma¬ 
nja drobnica električnoga naboja, kojoj rado daju 
ime »električni elementarni naboj« 
ili također »električni elementarni 
kvantum«. Kadgod se nabije koje tijelo elek¬ 
tricitetom, ono može da ima samo c i o broj tih 
elementarnih naboja ili elektrona. No taj najmanji 
električni naboj, koji još može da postoji, taj atom 
elektricitete, tako je malena množina elektricitete 
(1.58.10- 1 ' kuloma), da ju ni najosjetljiviji naši in¬ 
strumenti ne mogu da odadu, pa se poradi toga 
ovaj izvod nije dao izravno pokusom potvrditi. 
Kasnije će biti prilike, da ga drugim putem ipak 
potvrdimo. 

Naša se slika o mikrokozmu i opet uvelike 
upotpunila! U jednu ruku nenadano nam pukla 
spoznaja, da je i elektriciteta građena atomistički, 
pa je čak uspjelo odrediti naboj 1 elektrona, a u 
drugu otkriće, da se atomi elemenata spajaju s 
elektronima pozitivnima ili negativnima i da daju 
»ione«, koji su ili pozitivni ili negativni. 

Je li nas ta nova slika mikrokozma tvarnoga 
i električnoga doista bliže primakla istini u tom 
nevidljivom i tako teško pristupnom svijetu? Treba 
dalje tragati i s drugih strana prodirati i u tvarni 
i u novo otkriti električni mikrokozam! Navlastito 
nas jedno veoma smeta: električni se atomi (elek¬ 
troni) ne javljaju odjelito od tvarnih atoma. Ne 
bismo li ih kako mogli otkinuti od tvarnih atoma? 
To bi bio opet velik korak naprijed. Smijemo po¬ 


nosno reći: i to jebar djelomice uspjelo i urodilo 
sjajnim uspjesima. Evo kako se tc zbilo. 

Već odavno znamo lijepe električne pojave, 
kada jaka električna struja prolazi kroz jako ra- 
stanjene plinove, zatvorene u staklenim, glasovi¬ 
tim »G eisslerovim cijevima«; pojavi 
dugo vremena veoma zagonetni. Osobito ih je izu¬ 
čavao Englez C r o o k e s, pa se takove cijevi i 
po njem često zovu »C r o o k e s o v e cijevi«. 
U cijev se s jednoga kraja utali mala kovna plo¬ 
čica, kroz koju struja u cijev ulazi (anoda), a 
na drugom je kraju utaljena druga pločica, kojom 
struja iz cijevi izlazi (k a t o d a). Rastanji li se plin, 
koji je u cijevi, s pomoću uzdušne sisaljke dosta 
jako, prelazi struja kroz rastanjeni plin i on se 
usja svjetlošću karakterističnom za svaki plin. No 
što tanji plin u cijevi, to se više gubi nježna svjet¬ 
lost njegova i kada se plin rastanji do tlaka od 1 

Što li su te zrake? Već je Crookes (1874.), 
koji je izveo cio niz prekrasnih pokusa s njima, 
pomišljao na sitne drobnice plina u cijevi (mole¬ 
kule), koje da od katode lete velikom brzinom u 
pravcima do suprotne stijene cijevi, pa ondje svo¬ 
jim »b o m b a r d e m e n t o m« staklo jako ugriju 
i na svijetljenje potaknu. Odlučni jedan pokus 
oborio je to mišljenje : primaknuvši katodnim zra¬ 
kama pol jaka magneta one se jako otklone sa 
svega pravca i zelena se svijetlost na staklu znat¬ 
no pomjesti. Magnet ne može da otklanja mole¬ 
kule plina. No ako te katodne zrake jesu kakve 
drobnice, mora da su one električne, jer takve 
drobnice magnet doista otklanja; po smjeru pak 
otklona mora da su one negativno električne. 

Osupnula je stručnjake neobično velika brzina 
drobnica: gotovo 100.000 kilometara u sekundi, 
dakle trećina brzine svjetlosti. Brzina kugle iz 
puške sa svojih 1000 metara u sekundi gotovo išče¬ 
zava spram brzine drobnica u katodnim zrakama. 
Brzina bijaše doduše nešto različna prema većoj ili 
manjoj rastanjenosti plina u cijevi, ali nikada manja 
od jedne petine brzine svjetlosti. Još je više 
stručnjake osupnuo specifični naboj tih 
drobnica. Očekivahu prema rezultatima kod elek¬ 
trolize naboj, koji bi najviše mogao biti 96.494 
kuloma za 1 gram plina, a kad tamo on se pokazao 
gotovo 1900 puta veći. 

Što to ima da znači? N a j 1 a k š i do tada poznati 
kemijski elemenat vodik ima i najveći specifični 
naboj od 96.494 kuloma. Sada evo u katodnim zra- 

kama drobnica sa 1900 puta tolikim specifičnim na¬ 
bojem. Po tom bismo ovdje imali posla s novim 
kemijskim elementom, koji je 1900 puta lakši od 
vodika — nova tvar nepojmljivo male mase! Ču¬ 
desno zaista otkriće, koje treba dalje ispitivati. I 
gle novoga čuda! Kad au cijevima mijenjahu pli¬ 
nove uzduh, vodik, helij, kisik ili koji drugi plin, 


specifični naboj drobnica katodnih zraka svagda 
izađe i s t i. A mi znamo otprije, da svaki plin ima 
drukčiji specifični naboj (vidi gore tablicu). 
Drobnice katodnih zraka nisu dakle ioni ni vodika 
ni ikojega drugoga plina. Zaključujemo, da su te 
drobnice katodnih zraka električni naboji ne ve- 
z a n i n i u z k o j u t v a r, t. j. u katodnim zrakama 



M. VANKA : »DA BI NAM POLJE RODILO BOLJE 


lete sasma slobodni negativni elek¬ 
troni otkinuti od svake tvari, a masa je 
tih najsitnijih čestica elektricitete 1900 puta manja 
od mase 1 atoma vodika. No kako taj elektron nije 
tvar, ne može ni da ima pravu masu. Masa mu 
može d abude tek prividna, a potječe od nje¬ 
gova naboja. Kasniji pokusi potvrdiše, da je u elek¬ 
trona zaista masa samo prividna, pa da ona radi 
toga s brzino mnjihova lijeta i raste, čega kod 
prave mas enema. Čak se iz pokusa u ovom smjeru 


mogla odrediti i veličina jednoga elektrona. Polu¬ 
mjer mu je 1*9.10 _ 13 centimetara, dok su polumjeri 
tvarnih atoma veličine reda 10~ 8 centimetara, a to 
će reći: ako pomislimo atom vodika velik kao kuglu 
zemaljsku, dakle s polumjerom od 6350 kilometara, 
bio bi 1 elektron kugla s polumjerom od 120 me¬ 
tara, dakle kao velika bazilika. Koli je dakle sitan 
elektron spram atoma vodika! Kako su golemi ka¬ 
menčići, od kojih je tvar građena spram kamen¬ 
čića elektricitete! 

NAŠE SLIKE 


Maksimilijan Vanka. Čovjek se poznaje po govoru _ a 

umjetnik po djelima. U djelima umjetnikovim odrazuje se 
duša njegova, pokazuje se smjer, u kome se kreće tvorna 
snaga njegova. Gledajući i promatrajući umjetničke tvore¬ 
vine hrvatskog slikara Vanke, nalazimo u njima njega sa¬ 
moga. Vanka nam u svojim slikama priča, što kao umjetnik 
osjeća promatrajući život hrvatskoga seljaka. Iz tih slika 
izbija silna odanost i iskrena ljubav prema hrvatskome selu. 
Ta kako da i ne izbija, kad ga je hrvatska seljakinja svojim 
mlijekom othranila. Zagorka Dora Jugova iz Pušće-Bistre 
nadomještavala mu majku, koju je izgubio. Ona mu je svojim 
mlijekom ucijepila u žile onu tankoćutnu predanost spram 
rođene grude i onih, koji na njoj žive. 

Tu veliku ljubav — duboku i široku — što ju je Vanka 

na grudima hrvatske seljakinje usisao spram svoga naroda_ 

iskazuje Vanka u tvorevinama svoga duha i srca. 

Ta jaka ljubav, koja ga je vodila i sveđer vodi u njego¬ 
vome razvoju, jest temeljna nota njegova dojakošnjeg rada 
ona je »credo« njegova umjetničkog naprezanja! 

Za uzvrat i kao hvalu za ono, što mu je hrvatska selja- 
kmja usadila u njegovo srce, pripovijeda nam on u svojim 
slikama, kakove su te hrvatske žene i djevojke, koje imadu 
tvrdu i žilavu ruku, ali mekano i sanjarsko srce. 

Da osvježi i oplodi novim podražajima svoju fantaziju, 
vraća se Vanka od vremena do vremena onamo, gdje je ne- 
jačak rastao. Ondje je on, kad se nakon 25-godišnjeg izbi¬ 
vanja onamo navratio u radosnome pokliku svoje majke po 
mlijeku »sinek moj ljubljeni!« — osjetio da se u onom pri¬ 
prostome seljačkome domu nalazi duboko vrelo, iz koga on 
može da crpi okrjepu i snagu za svoja umjetnička stvaranja. 

»Ja sam sretan i presretan kad sam među onima, kojima 
sam po materinjem mlijeku najbliži, jer me ondje zagrijava 
i oduhovljuje ona čista i prava slavenska širokogrudnost; tu 
redovno osjećam — ispovijeda obrazovani otmjeni i tanko¬ 
ćutni Vanka — da ne smijem svoj narod iz njegovog milieu-a 
na svoje slike navlačiti, već da se ja kao umjetnik moram 
u svojim slikama približiti svome narodu.« 

Držeći se toga, tražio je Vanka, kad se počeo postavljati 
na svoje noge, u velikome umjetničkome svijetu onakove 
gotove već majstore, koji su se toga principa u svojim umjet¬ 
ničkim radovima i držali. 


I našao ih među španjolskim slikarima, koji u svojim dje¬ 
lima do najmanjih sitnica ističu osobine svoga naroda, dajući 
time pri istupanju svome svojoj umjetnosti nacijonalni ka¬ 
rakter. 

Toga smjera — koji zastupaju španjolski slikari — pri¬ 
hvatio se u svome umjetničkome radu i naš Vanka. 

Pronicanje i shvatanje narodnog života dala mu je hr¬ 
vatska seljakinja — a umjetničku formu u koju će ono, što 
je u sebi proživio zaodjeti — španjolski umjetnici. 


Na ovim dvjema temeljima izgradio je Vanka svoj svijet 

zbilje i fantazije, priče i istine! Stvorio je svoju zasebnu 
umjetnost, kojom je on istupao u vanjskome svijetu s ve¬ 
likim uspjesima a uz isticanje vanjske kritike, da se u nje¬ 
govim slikama manifestira umjetnost, koja nosi na sebi na¬ 
cionalni specijalno hrvatski karakter. 

I o tome hrvatskome umjetniku, koji je dosad na doličan 
način u tuđini zastupio hrvatsku umjetnost, gotovo se — 
izvan užega kruga ljubitelja umjetnosti — malo zna. 

Ta od tolikih njegovih velikih slika, u kojima nam iznosi 
ono, što je naše, nemamo osim jednog većeg akvarela (Pri¬ 
morka u Štrosmajerovoj Galeriji) nijedne njegove reprezen¬ 
tativne slike niti u Modernoj ni u Štrosmajerovoj galeriji! 

Prva njegova slika, kojom je ušao u veliki svijet jesu nje¬ 
govi Proštenjari, koje je izložio na internacijonalnoj 
izložbi u Bruselju. Kupljena za galeriju u Stuttgartu. Sujet 
toj slici uzet je iz zagrebačke okolice Šestina i Gračana. 
Nažalost mi ju nijesmo znali zadržati kod kuće. Poznata je 
po reprodukciji u bojama kao razglednica. 

Bistrička madona (fragmenat iz jednog triptihona) 
nalazi se također u tuđini. U njemu nam umjetnik opisuje 
ili još bolje priča o životu koji ključa oko zavjetne crkve u 
Mariji Bistrici. 

U ovim dvjema slikama prikazan je kontemplativni ka¬ 
rakter našega naroda. 

Treću veliku sliku zamislio je umjetnik pod dojmom po- 
znatih narodnih stihova: Lijepa Jala tri vijenca 
spela. To je triptihon, od koga su dvije slike već izrađene. 

Prvi vijenac — (i» reprodukciji našoj) — Bogorodici 
dala, da'bi nam polje rodilo bolje: prikazuje bla¬ 
goslov žita — onako kako je to u Moslavini u običaju. Slika 
se nalazi u Bruselju. 

Drugi vijenac domaćinu dala: (u reprodukciji našoj) 
prikazuje svršetak žetve kako ga naš narod slavi u Pokuplju. 
Ta se nalazi u privatnome posjedu u Zagrebu. 

Treći vijenac dragome dala: hvata onaj momenat 
kad moma daje u kolu najljepšem momku vijenac a iz toga 
se onda razviju zaruke i narodni svatovi i to baš uzeto onako 
kako je u običaju u Đakovštini. Ova je slika nedogotovljena 
ostala u Bruselju. 

U Našim majkama prikazuje umjetnik (u reproduk¬ 
ciji našoj) tugu hrvatskih majka za izgubljenim sinovima, 
koji su poginuli u prošlome krvavome ratu. U njoj je izra¬ 
žena simbolički žalost svih hrvatskih majka i iznesena ona 
strašna tragedija, koja se odigravala u svakom gotovo našem 
selu. Slika je izložena bila u prošloj izložbi u Zagrebu — 
sada nalazi u njegovu atelieru, 

U ovim tvorevinama svoje fantazije, prikazuje se Vanka 
kao pravi umjetnik pjesnik, koji nastoji da simbolički pri¬ 
kaže sve, što je lijepo okom i srcem u svome naroda 
uhvatio. On veže cvijeće rastepeno po polju narodnome u 


118 












































God. I. 


VIJENAC 


« 


Broj 6. 


r 


jednu lijepu kiticu, iz koje miriše u isti čas duša umjetni- 
kova i duša narodna. 

Što su mu portraiti na njegovim slikama tako istinski i 
vjerni, postigao je Vanka time, što je mnogo portraitirao 
i tako se pripravljao za svoj kompozitorni rad. U svojim 
portretima Vanka je takodjer simbolik. 

U novije doba umjetnik u svome napredovanju prelazi 
iz simbolizma u misticizam, kako to pokazuje njegova velika 
slika Pod starim križem, koja se također nalazi u 
Bruselju. 

Vanka je sada profesor na akademiji likovnih umjetnosti 
u Zagrebu, dakle na onome istome zavodu, gdje je nakon 
svršene srednje škole proboravio prve dvije godine. Studije 
svoje svršio je u Bruselju (kod prof. Delvilla), gdje je i jedno 
vrijeme prije rata stalno boravio. Izlagao je u Parizu, Bru¬ 
selju, Londonu i Zagrebu. Nadamo se, da ćemo ga moći u 
dogledno vrijeme viditi u jednoj izložbi, u kojoj će nam biti 
prikazan njegov vaskoliki dojakošnji umjetnički rad. 

KNJIŽEVNOST 

Treći talijanski prijevod Mažuranićeva eposa. Poslije 
dvaju starijih prijevoda, od kojih jedan potječe od Ivana 
Nikolića (Zadar, Nazionale, 1869.), a drugi od E. Bolle-a 
(Rijeka, E. Mohović, 1877.), objelodanio je prošastog ljeta 
u nakladi »Hrvatske Knjižare« u Splitu svoj prijevod i Vla¬ 
dimir Bakotić: La morte di Smail -Aga Čengić — 
Versione, prefazione e commentario. 

Ovaj treći pokušaj može da se označi uspjelim u velikoj 
mjeri: vjeran smislu i metru originala do krajnjih granica 
prenosi istim brojem stihova sve glavne osebujnosti Mažu- 
ranićeva pjesničkog stila. U tom njegovu pothvatu Bako- 
tića je vodilo ispravno mišljenje: izvorni metar pjesme, ten¬ 
dencija, akcenat, ritam i muzika stiha, kad se vješto na¬ 
sljeduju i primjenjuju tuđem stihu, mogu da uhvate i pre¬ 
nesu spoljašnju stranu izvornika, bez koje ne bi mogle da 
dođu do potpuna izražaja ostale sadržajne, misaono-čuv- 
stvene značajke. U njegovu prijevodu glas Mažuranićeve 
muze, ona njena narodna kulturom opitomljena duša, nije 
se potalijančila, t. j. ostaje tu neiskrivljena, nepatvorena i 
u talijanskom ruhu. U tome su njegovi predšasnici i nemaio 
griješili: zaokupljala ih je odviše talijanština, a odatle na¬ 
stojanje, da Mažuranić izađe što talijanskiji. Bakotić se to¬ 
liko obzira na talijansku formu, koliko je potrebno, da ne 
povrijedi talijansko uho; umije da pronađe zvukove i izri¬ 
čaje, koji su najsrodniji našima, Mažuranićevima. Njegov 
talijanski jezik možda i nije posvuda današnji pjesnički, 
možda je bliži dikciji ottocenta, onako klasičan i još 
akademski, kako se učio na uzorima pedesetak godina una¬ 
trag. lo se međutim ne bi smjelo okrstiti manom ili nedo¬ 
statkom. Ta klasičnost Mažuraniću dobro pristaje, slaže se 
s ozbiljnošću i težinom njegova epa, s njegovom svečanom 
pozom, a i s onim pojedinostima pjesničkoga ruha, koje 
ni kod nas nisu danas sve savremene, a onda su bile. 

Da primjerima hoću da dokažem prevodiočevu valjanost, 
mogao bih da redom navodim najistaknuti a mjesta, od sa¬ 
mog početka, pa dalje: 

Smail -Aga i servi chiama, 

La a Stolac, suo castello, 

E in terra erzegovese; - 

mogao bih da ustvrdim, da će preneseni ritam i zvonkost 
stiha i onomu, koji ne pozna jezika, dozvati u pamet 
izvornik; mogao bih poređivanjem izvornika s prijevodom 


pokazati, koliko je talijanski stih i formom i sadržajem na 
visini Mažuranićevoj. To bi bio ne toliko težak, koliko dug 
i zanovetan posao. Ograničujući se stoga na ovo nekoliko 
riječi ožeto izjavljujem po cjelokupnom dojmu, da je to 
dobar prijevod i da dolično predstavlja našeg velikog pje¬ 
snika talijanskoj publizi. Dabome, lako nalazimo i u njemu 
po koji stih, po koji izričaj, koji ne daju toliko, koliko 
izvorni; po koje zoabilaženje oko tvrde kosti hrvatske izri- 
čajne jačine; ali to ne umanjuje činjenice, da je Bakotić 
svojom intonacijom, načinom i shvaćanjem svoga zadatka 
pogodio pravi put i da je prema tomu uglavnom dao, što se 
u ovoj ruci i kod ovakova djela može najviše dati. 

Izdanje je osim toga udešeno vrlo spretno: s jedne strane 
donosi tekst, a s druge talijanski prijevod. Pred uvodom ima 
napomenu s primjerima, kako se izgovaraju vlastita imena, 
koja se nalaze u pjesmi. U uvodu su pored sadržaja po¬ 
jedinog pjevanja prikazane savremene prilike, u kojima je 
epos nastao. To je isto prigodice dopunjeno u tuma¬ 
čenju iza teksta i prijevoda, gdje su osvijetljena najteža 
mjesta ne samo stvarnim razlaganjem nego i citatima iz 
drugih pjesnika. 

Naslovni list i sliku Mažuranićevu izradio je R. Tomma- 
seo. Vrlo sumnjam, da će ta pjesnikova slika ikoga oduše¬ 
viti. Ona je po mom sudu prava secesionistička nagrda, 
jedno izobličeno strašilo neprijatna dojma. 

Andersenove odabrane priče i pripovijesti. Nekako pred 
Božić izdala je Nakladna knjižara Mirka Breyera u Zagrebu 
u ukusnoj opremo niz prevedenih priča i pripovijedaka po¬ 
znatoga danskog pisca Hansa Christiana Andersena. 
O vrijednosti tih radova bilo bi nečedno govoriti. Ime 
Andersenovo poznato je danas po svem svijetu. Kad to 
znamo, onda je razumljiva i dobit, koja je za nas nastala 
izdanjem ovako izabranih njegovih većih i manjih radova 
na našem jeziku. U kn’izi ima četrnaest što većih što 
manjih Andersenovih priča. Ako k tome spomenemo, da ih 
je preveo i odabrao dr. M. Ogrizović, imamo već u tome 
dovoljno jamstvo za sretan izbor i biran jezik u toj knjizi. 
Brojne ilustracije u knjizi izradio je prof. Ljubo Babić. Prof. 
je Ogrizović osim toga napisao Predgovor, u kojem je u 
glavnim potezima ocrtao život i pjesnički rad Andersenov. 

Ovako birane knjige, opremljene ovako lijepo i ukusno 
kao što je ta knjiga, dobro će nam u svakom pogledu doći. 
Njima se podiže duh i ukus naše mladeži, koja će u prvom 
redu posegnuti za ovom knjigom, jer je njoj i namijenjen:! 

Muzička literatura. Lijepi znak napredovanju muzičke 
kulture i shvatanju novih nastojanja sa strane nakladnika, 
čitav je niz izdanja. Beogradska knjižarnica C. B. Cvija- 
n o v i ć a izdala je »Život Beethovenov« Romain Rol- 
1 a n d a. Svježi snažni prikaz ličnosti najvećega čovjeka i 
muzičara u isti čas. Kratki, zbiti prikaz života i rada daje 
u isti čas uvid u djelo njegovo. 

»Narodna Prosvjeta« u Zagrebu počela je izdavati Biblio¬ 
teku muzičke kulture. I. svezak je »Ruska opera« dra. J o- 
sipa Andrića. Knjižica je postala iz predavanja, koje 
je vrijedni pregalac na polju muzičke literature i zdušni kri¬ 
tičar priredio prigodom premijere Borodinova »Kneza 
Igora«. Dr. A n d r i ć dao je već u više navrata dokaze svoje 
simpatije za nova nastojanja muzička, gotovo je propaga¬ 
torom slavenskog duha. »Tražimo, da malo odahnemo u ovoj 
teškoj muzičkoj atmosferi, u kojoj nas guši romanska i ger¬ 
manska glazbena kultura«, veli u predgovoru. On je već na¬ 
pisao opsežnije studije o Smetani i Dvoržaku. Tom 
knjižicom pokazuje, da je zagledao u povijest i razvitak 
ruske muzike i daje lijepi pregled opernih nastojanja u Rusa. 

UMJETNOST 

Konccrtna kronika. 26. januara VI. intimno mu¬ 
zičko veče »Glazbenog zavoda«. Na programu kompo¬ 
zicije Roberta Schumanna i to popijevke za krupno 
grlo i klavir (pjevao Drago Hržić, za klavirom Oskar 
Smodek) i dva komorno muzička djela (Prvi klavirni trio 
d-mol op. 63. iz god. 1847. svirali su A. Geiger-Eich- 
horn, M. Schon i U. Fabri; Klavirni kvintet es-dur 
op. 44 iz god. 1842. svirali su A. Geiger-Eichhorn, 
M. Schon, J. Š k a t u 1 a, D. A r a n y, U. F a b b r i). Kon¬ 
cert je uspio vrlo lijepo. Svi su se umjetnici natjecali, da dadu 
najdotjeraniju reprodukciju izvedenih djela. Najviše je uspio 
g Hržić, koji je ovim nastupom ponovo dokazao, da je 
pravi koncertni pjevač. Svojim grlom umije baratati. Zvuk 
je vazda čista i lijepa sjaja, deklamacija jasna. Schuman- 
n o v a komorna muzika nastala na osvitku romantike nije 
mogla još sasvim ispuniti forme klasične muzike novom sa- 
držinom; zbog čestog opetovanja nekih dijelova kao da na¬ 
staje zastoj u unutarnjem pokretanju idejnom. Ipak su neki 
stavci od neodoljiva čara, koji izvire ne samo iz motiva i 
misli, već i iz majstorski naslikanih boja. 

28. januara XIII. matineja Zagrebačke filharmonije. Na 
programu Čajkovskoga 5. simfonija E-mol; R a v e 1 a 
Introduction et allegro (harfa, flauta, oboa i gudalački 
kvartet) i Musorgskoga »Noć na pustoj gori«. Dirigent 
Krešimir Baranović. Puna dvorana najbolji je dokaz 
.spješne djelatnosti naših filharmoničara, a tišina i pozor¬ 
nost, kojim općinstvo prati svaku kompoziciju, i burno odo¬ 
bravanje skromna naplata njihova truda. Č a j k o v s k i 
kao da vazda još jednako djeluje. Da li je to zbog neodo¬ 
ljiva čara njegovih napjeva? R a v e 1 je novo ime u našim 
koncertima. Danas uvaženi predstavnik moderne francuske 
muzike, kao da traži adekvatni muzički izraz svoga doba. 
ne tajeći nimalo osnovnu značajku romanske rase: lijepu 
kantilenu. I ako prekaljena novoromantičkim i modernim 
sredstvima muzičkog izražaja ostaje ona posljednjom metom 
nastojanja. Kolika li razlika prema silnoj, jedroj, realističnoj 
tematici Musorgskoga, koji smiono slika iscrpljujući 
bogatstvo žarkih, blještavih boja svojega orkestra. 

U operi nema nikakovih zanimljivih novosti. Moramo 
samo spomenuti nedjeljnu predstavu (28. o. mj.) Zajčeve 
opere Nikola Šubić Zrinski. Nastupio je taj put u naslovnoj 
ulozi g. Primožić i pjevao s toliko elana, da je ta predstava 
bila za nas pravo narodno slavlje. Kazalište dupkom puno, 
a publika nagrađuje g. Primožića obilnim pljeskom. Znak, 
da u nas naša domaća djela u valjanoj izvedbi nikada ne 
ostaju nezapažena. 

Hrvatsko kazalište. Poslije nekoliko pokušaja s domaćim 
dramatskim piscima prikazao nam se je na našoj pozornici 
i Gerhard Hauptmann. Kazališna je uprava izabrala za to 
njegovu »Rozu Bernd« te nam je u »novo uvježbanom« ruhu 
donijela na pozornicu 23. siječnja o .g. Roza Bernd kao se¬ 
ljačka djevojka imade zgodnu priliku, da se uda za pobož¬ 
noga knjigovežu Keila, ali je ljubavni odnošaj s načelnikom 
Flammom uz opako napastovanje pijanca Streckmanna do¬ 
vede — po rješenju piščevu — dotle, da postane čedomor- 
kom. Sadržaj drame, sam po sebi nipošto nov, znao je pje¬ 
snik tako izrabiti, da je od njega načinio pet činova, punih 
snažne dramatske zanimljivosti, te se gledaocu čini, da je 
svaki skoro momenat upravo takav, kakav jest, morao da 
bude takovim. I nehotice nam se i ovdje nameće pitanje 
Paula Ernsta, kad se je ističući u svoje vrijeme izvanredni 

Izdavači i vlasnici: Dragutin Nemet i drugovi. 


uspjeh, što ga ie Hauptmannov »Fuhrmann Henschel« po¬ 
stigao u Berlinu, pozabavio razmatranjem, nije li tu možda 
kakova sugestija gledalaca po srijedi i da li ta naturalistička 
drama uopće odgovara životnim uvjetima drame. I nama se 
uza sve vrsnoće dramatske opremljenosti te pjesnički, a 
napose tehnički izrabljenih nekojih prizora nužno nameću 
mogućnosti drugačijega rješenja postavljenoga zadatka, ali 
je pjesnik očito radi kazališnoga uspjeha, a nipošto radi 
nutarnje opravdanosti baš takova rješenja upotrijebio i lica 
i prizore takove, koji su traženome uspjehu imali u što jačoj 
mjeri poslužiti. Tako je umjetno udešen prizor sa Flammom 
i njegovom ženom, gdje žena otkriva krivnju Flammovu, 
hotomice su traženi razlozi, da Roza posve sama ide u grad 
pred sud, iz kojih zamisli nastaju daljnje komplikacije, da i 
ne govorimo o čudnovatom držanju staroga Bernda, koji do 
konca ne vjeruje u objede njegove kćeri, o nenaravnom po¬ 
novnom dolasku stražmeštra od suda u Berndovu kuću u 
noćno doba. Te nedostatke pokušao je pjesnik prikriti dra¬ 
matski lijepim prizorima, koji su reći bi stvoreni samo za 
gledanje: dosta je da spomenomo samo onaj kod izvora u 
drugom činu. Pa ako nam i Roza nije posve razuml’iva, kad 
odbija i pomoć iskusne gospođe Flamm i ne sluša iskrene 
riječi zaručnika si Keila, koji joj sve hoće da oprosti, samo 
da mu bude ženom, ipak valja priznati, da u »Rozi Bernd« 
imamo primjer, kako se barem za pozornicu imade pisati. 

Prijevodu se dra. Gavelle napose mora prigovoriti; iz¬ 
razi kao peglati, drek, šalica, Faidros, pa sva sila germani- 
zama strašno kvare mjestimice upravo jaki efekt pojedinih 
prizora: dobru stvar hoćemo da slušamo u lijepoj jezičnoj 
formi, pa je upravo šteta, što se nije u ovome slučaju nitko 
našao, da prevodiocu dade koji dobar savjet. 

U ulozi Rože nastupila je gđa A. Kernic kao prava 
umjetnica. Valja joj priznati, da joj je to jedna od najboljih 
uloga. Napose treba istaći, da se je ne samo za pojedine 
prizore, nego i za nekoje posebne kretnje očito spremala, 
što odaje brižno i pohvalno »studiranje« cijele uloge. Na¬ 
ravno da je baš i u tome razlog, da se je umjetnica u poje¬ 
dinim prizorima odlučila za posebno shvaćanje, premda bi 
i drugo moglo biti moguće, tako već u I. činu u prizoru sa 
Streckmannom, pa u prizorima 3. čina, ali je za nju po¬ 
hvalno, da je s tim svojim shvaćanjem donijela baš »svoju« 
Rozu Bernd. Uz nju su se dobro ponijeli i drugi umjetnici, 
napose gđa. Jovanović, pa gg. Maričić, Petrović, Gerašić i 
Sotošek. 

BILJEŠKE 

Strossmaverov dan. Na rođendan velikoga hrvatskoga 
biskupa Strossmayera t. j. 4. o. mj., proslavit će se u svoj 
Hrvatskoj »Strossmayerov dan«. Tom prilikom priređuje 
Prosvjetni Savez u Zagrebu proslavu, u kazalištu održat će 
se akademija, kod koje će dr. Lujo Vojnović govoriti o ži¬ 
votu i radu velikoga biskupa, u školama tumačit će se uče¬ 
nicima o značenju toga dana tako, da će neumrli naš vla¬ 
dika taj dan opet uskrsnuti u ustima i srcima svega našega 
naroda, kojemu je on posvetio sav svoj život i rad. Kao i 
pieđašnje godine sudjelovat će u toj općoj slavi i naša 
provincija, koja će opet na svoj način taj dan iskazati poštu 
velikanu, koji se toliko zalagao i borio za jugoslavensku 
ideju još onda, kad se naša narodna svijest bila jedva trgla 
i proživjela svoje zlatne ilirske dane. Vidljivi spomenici nje¬ 
gova rada, koji i danas stoje, najjasniji su dokaz, da Stross- 
mayerovo geslo: »sve za vjeru i domovinu« nijesu bile puste 
riječi. 


Tisak »Tipografije« d. d., Zagreb. 

Zahtijevajte cjenik 

kosnietičkih preparata za njegu i 
poljepšavanje lica, finih sapuna t 
pudera, parfuma i kremova iz; 

INDUSTRIJA ŽELJEZNE ROBE D. D. 



ZAGREB 

Petrinjskm ali cm 3 
Tale I on 7-43 


Proizvodi: svakovrsno željezno pokućtvo, peći, 
štednjake i dijelove istih, tačke, želj, prozore, 
stube, ograde kao i raznu drugn željeznu robu. 
Cijene vrlo umjerene, a izvedba solidna i brza, 2 o 


ŠEŠIRE 


KRZNO 


prodate najjeftinije 




ZAGREB. ILICA 54 




HUGO H.ESCH, ZAGREB 

HICA BROJ 49 

preporuča svoje bogato skladište svakovrsnog 

i dfecfeg rubila 

uz umjerene cijene i solidnu podvorbu. 








































Vodeća marka Istoka 

I. Jugoslavenska 
tvornica Ivosmeticlvil* preparata 


Vlaika ulica 1*5. 


Telefon lrar 1® **. 

1 ' ... \ A i 3 /' M §fS? | 







Shampoon u omotima, 

Prašak za bijele cipele, 

Shampoon tekući, 

Rouge tekući, 

Poudre u 4 boje, 

Rouge čvrsti, 

Poudre špecial, 

Sol za kupke, 

Poudre na kilograme, 

Baby Poudre, 

Poudre u kamenu. 

Prašak proti znojenju, 

Prašak za zube, 

Briliantine tekući, 

Pasta za zube, 

Briliantine u teglama, 

Parfumi, 

Briliantine u tubama, 

Eau de Cologne,* 

Pomada za usne, 

Eau de Cologne Russe,* 

Crnilo za obrve, 

Eau de Bouleau 

Manicurette, 

(Birkenwasser) 

Huile de Noisette, 

Eau de Quinine,* 

Huile de Bardanc, 

Bay-Rum,* 

Vinaigre de Toilette, 

Crema za lice, 

Coniferensprit, 

Stipsa za brijače. 

Lotion de Lilas, 

Sapun za brijače, 

Spužve od gume. 

Preporučamo naše parfume u najnovijim mirisima i u elegant- 

nim brušenim bocama, koji 

su ravni francuskim parfumima. 






Proizvodi označeni sa zvijezdom dobiju se u pol-lit. bocama. 
Naše rabljene prazne boce kupujemo. 

Tražile naš najnoviji cUenth. dobijete ta badava! 
Soba se razašilje l pouzećem! Dobiva se svatdfe. 


Tisak »Tipografija« d. d M Zagreb. 











